title: Shagya-arabi

text: Rotua alettiin kasvattaa myös Itävalta-Unkarin muissa siittoloissa, kuten Radautzissa, Piberissä (joka nykyisin tunnetaan Wienin espanjalaisen ratsastuskoulun lipizzaoriiden kotina) ja Topolciankyssa Slovakiassa, jossa kasvatusta harjoitetaan edelleen. Rodun kantakirjaa on pidetty tarkasti sen kehittämisen alusta asti.


title: Shagya-arabi

text: Shagya-arabi syntyi kun sen käyttöominaisuuksia haluttiin parantaa jalostuksella. Shagyaa käytetäänkin edelleen ratsuina ja vaunuhevosina. Jotkut yksilöt ovat hyviä esteratsuja. Rotu on erityisen suosittu Keski-Euroopan maissa, kuten Saksassa, Sveitsissä, Ranskassa ja entisissä Itävalta-Unkarin maissa.


title: Shagya-arabi

text: Vuonna 2006 shagya-arabiruuna "Hungares" voitti Aachenin MM-kilpailuissa matkaratsastuksen 160 kilometrin luokan maailmanmestaruuden ratsastajanaan espanjalainen Miguel Vila Ubach. Hungares syntyi vuonna 1998 Bábolnassa nimellä Siglavy Bagdady VIII-1. Se vietiin Espanjaan vuonna 2004.


title: Orša

text: Orša ( ja , ), tai "Vorša" () on keskikokoinen kaupunki Valko-Venäjän koillisosassa Dnepr-joen varrella. Orša on yksi Valko-Venäjän vanhimmista kaupungeista; ensimmäinen maininta siitä on vuodelta 1067. Kaupungin linna on rakennettu 1398-1407.


title: Orša

text: Valko-Venäjän aluehallinnossa kaupunki kuuluu Vitsebskin alueen Oršan kaupunkipiiriin (). Kaupunkipiirissä asui 2009 väestönlaskun mukaan yhteensä 132 725 ihmistä. Oršan kaupungin (117 225 as.) lisäksi piiriin kuuluu Baranin kaupunki (11 662 as.), Balbasavan kaupunkimainen taajama (3 656 as.) ja yksi alle 200 asukkaan maaseutukylä. Oršan kaupunkipiiriä ympäröi Oršan piiri, joka on oma maalaiskuntamainen hallintoalueensa (31 009 as.).


title: Orša

text: Orša on Dneprin jokisataman ja rautateiden risteysten takia alueellinen liikennekeskus, mutta samalla se on merkittävä teollisuuskaupunki. Pääkaupunki Minskiin on matkaa maanteitse noin 220 kilometriä ja itään Venäjän rajalle runsas 50 kilometriä. Oršan pohjoispuolella on suurten eurooppateiden risteys. Siellä Berliini- Varsova- Brest- Minsk- Orša- Moskova valtatie E30 (M1) kohtaa Pietari- Pihkova -Vitsebsk- Orša -Mahiljou- Homel- Kiova- Odessa valtatien E95 , joka on Valko-Venäjällä numeroitu myös M8:ksi.


title: Ricardo Gomes

text: Ricardo Gomes Raymundo (s. 13. joulukuuta 1964) on brasilialainen jalkapallovalmentaja ja entinen keskuspuolustaja. Syyskuusta 2018 lähtien hän on toiminut Girondins de Bordeaux'n general managerina.


title: Ricardo Gomes

text: Fluminensessa uransa aloittanut Ricardo tuli Eurooppaan 1988 ja pelasi SL Benficassa ja Paris Saint-Germainissa. Brasilian jalkapallomaajoukkueessa Ricardo pelasi vuoden 1990 MM-kisoissa. Maaotteluita Ricardolle kertyi kaikkiaan 48 vuosina 1984–1994. Hän teki maajoukkueurallaan neljä maalia ja oli voittamassa Copa Américaa 1989.Lopetettuaan pelaajauransa 1996 Ricardo aloitti valmentamisen Paris Saint-Germainissa yhdessä Joël Batsin kanssa. Valmennettuaan viiden vuoden ajan Brasiliassa, Ricardo palasi Eurooppaan 2005 ja aloitti kesäkuussa FC Girondins de Bordeaux'n päävalmentajana.


title: Ricardo Gomes

text: Ricardon johdolla Bordeaux sijoittui Ranskan liigassa toiseksi kaudella 2005–06 ja pääsi Mestarien liigaan. Kaudella 2006–07 Bordeaux voitti Coupe de la Liguen finaalissa Olympique Lyonnais'n 1–0. Kauden 2006–07 päätteeksi Ricardo jätti Bordeaux'n ja siirtyi pahasti flopanneen AS Monacon päävalmentajaksi.


title: Ricardo Gomes

text: AS Monacon vaikeudet ovat jatkuneet myös Ricardon päävalmentajuuden aikana. Seurajohdossakin miehet ovat vaihtuneet ja pelillisesti erittäin valju kausi 2007–08 päättyi sijalle 12. Sama meno jatkui myös kaudella 2008–09. Kaksi kierrosta ennen kauden päätöstä seurajohto ilmoitti, ettei Ricardo jatka tehtävissä enää kauden jälkeen.


title: Ricardo Gomes

text: Kesäkuun lopulla 2009 Ricardo palasi valmentajaksi kotimaahansa São Pauloon. Ricardo sai potkut seurasta elokuussa 2010 São Paulon pudottua Copa Libertadoresista.


title: Ricardo Gomes

text: Helmikuussa 2011 Ricardosta tuli CR Vasco da Gaman uusi päävalmentaja.


title: Ricardo Gomes

text: Kesäkuussa 2011 Ricardo oli siirtymässä Saudi-Arabian maajoukkueen peräsimeen, mutta ilmoitti viikkoa ennen sopimuksen allekirjoittamista luopuvansa tehtävästä henkilökohtaisen syyn vuoksi.


title: Ricardo Gomes

text: Ricardo joutui sairaalahoitoon 28. elokuuta saatuaan aivoinfarktin kesken Flamengo-Vasco da Gama -liigaottelun. Hänelle jouduttiin tekemään aivoleikkaus, mutta lääkärien antama ennuste brasilialaisen toipumisesta on hyvä. 12. syyskuuta kerrottiin, että Ricardon toipuminen on sujunut hyvin ja hän pääsee seuraavan vuorokauden kuluessa pois teho-osastolta. Lokakuussa 2011 Ricardo kertoi brasilialaislehdelle antamassaan haastattelussa toipumisen alkaneen hyvin ja toivoo palaavansa valmennustehtäviin jo alkuvuoden 2012 aikana. Marraskuussa 2012 Ricardo palasi työtehtäviin Vasco da Gaman teknisenä johtajana.


title: Ricardo Gomes

text: Heinäkuussa 2015 Ricardo palasi valmennustehtäviin Brasilian Série B:ssä pelanneen Botafogon päävalmentajana. Hän luotsasi seuran Brasilian Serie B:n mestariksi kaudella 2015. Elokuussa 2016 Ricardo jätii Botafogon ja siirtyi São Paulon päävalmentajaksi. Hän sai potkut tehtävistään marraskuun lopussa 2016.


title: Ricardo Gomes

text: Ricardo palasi syyskuun alussa 2018 Bordeaux'n palvelukseen, kun hänestä tuli seuran general manager.


title: Dimetyyliftalaatti

text: Dimetyyliftalaatti on orgaaninen yhdiste (ftalaatti), joka on huoneenlämmössä (20 °C) olomuodoltaan väritöntä öljymäistä nestettä. Sen kemiallinen kaava on CHO ja rakennekaava on CH(COOCH). Dimetyyliftalaatistä käytetään myös nimityksiä "dimetyyli-1,2-bentseenidikarboksylaatti" ja "DMP". Dimetyyliftalaatti on ftaalihapon (CHO) dimetyyliesteri.


title: Dimetyyliftalaatti

text: Dimetyyliftalaatin moolimassa on 194,2 g/mol, sulamispiste 5,5 °C (kaupallinen tuote jäätyy noin 0 °C:ssa), kiehumispiste 284 °C, suhteellinen tiheys 1,19 g/cm (vesi = 1,0 g/cm), liukoisuus veteen 20 °C lämpötilassa 0,43 g/100 ml, leimahduspiste 146 °C, itsesyttymislämpötila 490 °C ja CAS-numero 131-11-3.


title: Dimetyyliftalaatti

text: Dimetyyliftalaatti aiheuttaa eläimille sikiövaurioita (teratogeeninen).


title: Salihorsk

text: Salihorsk () eli Soligorsk (; ) on keskikokoinen kaupunki Minskin alueella Valko-Venäjällä. Siellä asui vuoden 2009 lokakuussa 102 297 ihmistä. Salihorskin hallintopiiriin (136 145 as.) kuului kaupungin lisäksi kaupunkimaiset taajamat Krasnaja Slabada (4 304 as.) ja Starobin (5 568 as.) sekä ympäröivä maaseutu kylineen. Maanteitse pääkaupunki Minskistä on matkaa etelämpänä sijaitsevaan Soligorskiin runsas 130 kilometriä.


title: Salihorsk

text: Salihorsk on nuori kaivoskaupunki, joka perustettiin vasta vuonna 1958. Se suunniteltiin ja rakennettiin kerralla aiemmin lähes asumattomalle alueelle Slutskin kaupungin eteläpuolelle. Satelliittikuvassa kaupungin pohjoisosissa näkyy kolme noin 100 metriä korkeaa, satojen metrien syvyyteen ulottuvien kaliumsuolakaivosten (KCl) toiminnasta syntynyttä jätevuorta. Kaivosteollisuusyritys Belaruskali vie suuren osan kaliumlannoitetuotannostaan ulkomaille. Alallaan yritys on IVY-maiden suurimpia ja maailmanlaajuisestikin merkittävä lannoitetuottaja. Kaupungissa valmistetaan myös betonirakenteita.


title: Lagrangen mekaniikka

text: Lagrangen mekaniikka on ranskalaisen matemaatikon Joseph-Louis Lagrangen vuonna 1788 esittelemä vaihtoehtoinen lähestymistapa klassiseen mekaniikkaan. Lagrangen mekaniikka perustuu niin kutsuttuun "pienimmän vaikutuksen periaatteeseen". Lagrangen lähestymistapa on koulufysiikasta tutusta newtonilaisesta lähestymistavasta riippumaton, ja Newtonin mekaniikan liikelait voidaankin johtaa Lagrangen formalismista.


title: Lagrangen mekaniikka

text: Pienimmän vaikutuksen periaatteen mukaan systeemin aikakehitys tapahtuu niin, että "vaikutusfunktioksi" () kutsuttu suure


title: Lagrangen mekaniikka

text: on stationäärinen, mikä yleensä tarkoittaa lausekkeen minimoitumista. Vaikutusfunktion määritelmässä integraalin sisällä oleva funktio formula_2 on systeemiä kuvaava Lagrangen funktio. Se voidaan lausua kappaleen liike-energian formula_3 ja kappaleen potentiaalienergian formula_4 avulla siten, että


title: Lagrangen mekaniikka

text: Lagrangen funktio on siis kappaleen yleistettyjen paikkakoordinaattien formula_6 (esimerkiksi formula_7, formula_8 ja formula_9) sekä vastaavien nopeusvektorin komponenttien formula_10 ja mahdollisesti myös ajan formula_11 funktio. Variaatiolaskennan avulla on melko helppoa osoittaa, että vaikutusfunktio minimoituu vain ja ainoastaan silloin kun


title: Lagrangen mekaniikka

text: missä alaindeksit formula_13


title: Lagrangen mekaniikka

text: Yllä saatu yhtälö on Eulerin–Lagrangen yhtälö ja se toimii kappaleen liikeyhtälönä . Käytännössä kappaleen liikkeen kuvaamista varten on siis ratkaistava toisen kertaluvun differentiaaliyhtälöistä muodostuva yhtälöryhmä, jossa on yksi yhtälö kutakin koordinaattia varten (siis esimerkiksi normaalin kolmiulotteisen liikkeen tapauksessa kolme yhtälöä). Yhtälöryhmän ratkaisuna saadaan kappaleen avaruudessa kulkema rata ajan funktiona.


title: Lagrangen mekaniikka

text: Lagrangen formalismin eräs suuri etu on, että systeemissä esiintyviä "rajoitusvoimia" ei tarvitse ottaa huomioon liikeyhtälöitä muodostettaessa. Lisäksi ei tarvita myöskään vektoreita, ja vapaasti valittavia koordinaatteja on vain systeemin todellisten vapausasteiden lukumäärä. Esimerkiksi perinteisen matemaattisen heilurin tilan kuvaamiseen tarvitaan todellisuudessa vain yksi koordinaatti (heilahduskulma), mutta Newtonin mekaniikan mukaan edettäessä joudutaan muodostamaan kaksi liikeyhtälöä. Lagrangen liikeyhtälöitä muodostettaessa ei tarvitse myöskään laskea kiihtyvyyksiä, vaan ainoastaan liike-energia. Monimutkaisemmissa systeemeissä Lagrangen formalismin edut ovat vielä huomattavasti selkeämmät. Lagrangen lähestymistapaa käytetäänkin usein lähtökohtana jatkuvan aineen mekaniikan tarkasteluissa.


title: Lagrangen mekaniikka

text:
Tarkastellaan kappaletta, jonka kineettinen energia on
ja jonka potentiaalienergia on
missä formula_16 on kappaleen massa ja formula_17 vakio. Systeemiä kuvaava Lagrangen funktio on siis
Suorittamalla tarvittavat derivoinnit ja sijoittamalla Eulerin–Lagrangen yhtälöön saadaan liikeyhtälöksi
Tämä on normaali toisen kertaluvun differentiaaliyhtälö, jonka ratkaisuna on


title: Viljelystila

text: Viljelystila tarkoittaa yleisnimityksenä maatilaa, jolla harjoitetaan pellon, laitumen ja niityn viljelyä ja kasvien hyväksikäyttöä. Tavallisesti se tapahtuu omistajan hoitamana.


title: Viljelystila

text: Suomen oikeushistoriassa ja maatalouden historiassa viljelystila tarkoittaa erityisesti erästä asutuslainsäädännön mukaista tilatyyppiä. Vuosina 1959–1977 voimassa olleen maankäyttölain mukaan viljelystilaan tuli kuulua niin paljon maatalousmaata ja maatalouskäyttöön raivattavissa olevaa maata, että keskikokoinen perhe saattoi saada siitä mahdollisten metsätulojen avustamana pääasiallisen toimeentulonsa. Viljelystilaa perustettaessa annettiin maatalousmaata ja maatalouskelpoista maata korkeintaan 20 sekä Lapin läänissä ja muualla syrjäseudulla enintään 30 muunnettua peltohehtaaria. Metsämaata liitettiin viljelystilaan niin paljon, että sen vuotuinen tuotto oli korkeintaan 75–125 kiintokuutiometriä kuorettomaksi runkopuuksi arvioituna. Jos seudulla oli metsämaata vähän ja maatalousmaata ja maatalouskelpoista maata runsaasti, voitiin viljelystilalle antaa enemmän maata maataloutta varten korvaamaan vähäistä metsämaata.


title: Diffraktometri

text: Diffraktometri on mittalaite, jolla voidaan mitata säteilyn sirontaa jauheesta tai yksittäiskiteestä. Laitteella saadaan tietoa mitattavan näytteen atomien järjestyksestä eli kiderakenteesta. Diffraktometrejä käytetään paljon esimerkiksi farmasian, biologian, kemian, ja geologian aloilla.


title: Diffraktometri

text: Tyypillinen diffraktometri koostuu säteilylähteestä, monokromaattorista, goniometristä, ja säteilyilmaisimesta tai -ilmaisimista. Lisäksi tarvitaan rakoja, joilla näytteeseen tulevan säteen muoto ja koko säädetään.


title: Diffraktometri

text: Diffraktometrejä käytetään aineen rakenteen tutkimiseen röntgensäteilyllä, neutroneilla, ja elektroneilla. Käytetty säteily määrää millaista tietoa rakenteesta saadaan diffraktiolla. Röntgensäteily esimerkiksi vuorovaikuttaa vähän keveiden alkuaineiden kuten hiilen kanssa. Orgaanisten näytteiden tapauksessa säteily tunkeutuukin yleensä koko näytteeseen ja "röntgendiffraktiota" tapahtuu syvältäkin näytteestä. Raskaat alkuaineet absorboivat röntgensäteilyä voimakkaasti, joten niitä tutkittaessa röntgensäteilyllä saadaan tietoa vain näytteen pinnasta.


title: Diffraktometri

text: Neutronisäteily on läpitunkevaa lähes kaikkien alkuaineiden tapauksessa ja siksi "neutronidiffraktiolla" voidaan tutkia myös raskaita alkuaineita sisältävien näytteiden sisäosia. "Elektronidiffraktio" vuorostaan on pelkästään pinnalle herkkä menetelmä johtuen elektronien voimakkaasta vuorovaikutuksesta näytteen atomien elektronien kanssa.


title: Diffraktometri

text:
Röntgensäteilylähteenä käytetään yleensä röntgenputkea ja vaativissa mittauksissa synkrotronisäteilyä. Neutronilähteinä toimivat tutkimusreaktorit.
Monokromaattisella säteilyllä tehtävissä mittauksessa ilmaisimella mitataan näytteen sirottaman säteilyn intensiteetti kulman formula_1 funktiona.
Energiadispersiivisessä mittausgeometriassa kulma pidetään vakiona ja mitataan näytteestä sironneen säteilyn intensiteetti energian funktiona. Energiadispersiivinen menetelmä on huomattavasti harvinaisempi kuin kulmadispersiivinen.


title: Diffraktometri

text: Diffraktometrillä voidaan mitata jauheita laattamaisina näytteinä joko läpäisy- tai heijastusasennossa. Yleisimmät geometriat ovat symmetrinen läpäisy ja heijastus. Heikosti absorboivista näytteistä voidaan myös tehdä sylintereitä esimerkiksi laittamalla jauhetta kapillaariin. Kun halutaan selvittää aineen kiderakenne, jauhenäytteitä yleensä pyöritetään jonkin kulman suhteen, jotta näytteen mahdollinen tekstuuri ei vaikuta diffraktiokuvioon. Näin selviää yksinkertaisten aineiden kiderakenne helposti. Tällaiset mittaukset tehdään yleensä esimerkiksi tuikeilmaisimella, jota liikutetaan tutkittavan kulma-alueen yli. Tämä on hyvin hidas menetelmä, sillä ilmaisin havaitsee vain hyvin pienen osan kulma-avaruudesta ja siten myös sironneesta säteilystä kerrallaan.


title: Diffraktometri

text: Yksinkertaisimmissa jauheiden mittauksiin tarkoitetuissa diffraktometreissä goniometriä ei käytetä vaan näyte asetetaan pidikkeeseen, jonka taakse laitetaan kaksiulotteinen ilmaisin. Ilmaisin rekisteröi koko diffraktiokuvion yhdellä kertaa tiettyyn kulmaan asti ilman että sitä tarvitsee liikuttaa. Monimutkaisempien molekyylien, kuten proteiinien, tapauksessa käytetään yksittäiskiteitä, jotka liimataan goniometrin päähän. Kaksiulotteista ilmaisinta käytetään yleensä myös näissä mittauksissa. Goniometrin päässä olevaa kidettä käännellään goniometriä kääntämällä ja siitä otetaan diffraktiokuvia kaksiulotteisella ilmaisimella kiteen ollessa eri asennoissa.


title: Diffraktometri

text: Neutronidiffraktiossa ilmaisin on yleensä sylinterin tai pallon muotoinen ja kattaa lähes koko sen pallon pinnan, mihin sirontaa tulee. Tämä mittausjärjestely on suosittu johtuen neutronilähteiden alhaisesta vuosta.Röntgendiffraktometrejä ja niiden osia valmistavia yrityksiä:


title: Risto Puustinen

text: Risto Puustinen (s. 28. syyskuuta 1959 Joutseno) on suomalainen jalkapallovalmentaja ja entinen jalkapalloilija.


title: Risto Puustinen

text: Joutsenossa syntynyt Puustinen muutti Poriin vuonna 1974. Hän esiintyi ensimmäisen kerran Porin Pallo-Toverien edustusjoukkueessa 15-vuotiaana. Vuonna 1983 Puustinen teki I divisioonassa kymmenen maalia PPT:n noustessa SM-sarjaan. Ensimmäisen pääsarjakautensa jälkeen hän siirtyi neljän vuoden ajaksi HJK:n riveihin ja saavutti seurassa kolme Suomen mestaruutta. Yhteensä Puustinen pelasi SM-sarjassa 71 ottelua tehden niissä 20 maalia.


title: Risto Puustinen

text: Suomen jalkapallomaajoukkueessa Puustinen esiintyi 11 kertaa vuosina 1983–1988.


title: Risto Puustinen

text: Valmentamisen Puustinen aloitti vuonna 1995 FC Jazzissa Pertti Lundellin kakkosvalmentajana. Seuraavalla kaudella hän valmensi Jari Pyykölän apuna FC Jazzin seuran toiseen Suomen mestaruuteen. Sittemmin Puustinen on valmentanut Musan Salamaa, Pallo-Iiroja ja Porin Palloilijoita. PoPassa hän toimi Pertti Lundellin kakkosvalmentajana neljän kauden ajan.


title: Unicum

text: Unicum on yli 220 vuotta vanha unkarilainen yrttilikööri. Se on väriltään musta ja maultaan kitkerä. Unicum Next on puolestaan alkuperäistä Unicumia aavistuksen makeampi, sitruunaisempi sekä väriltään mustan ja tumman ruskean sävyn väliltä. Unicumia juodaan usein aperitiivinä tai Nextiä – sen makeahkosta mausta johtuen – usein myös jälkiruokaliköörinä. Unkarissa Unicumia nautitaan usein myös seurustelujuomana, tällöin oluen kanssa.


title: Unicum

text: Unicum valmistetaan monista erilaisista yrteistä, joista kuudesosa on peräisin Unkarista ja loput ulkomailta. Juoma valmistetaan kuitenkin yksinomaan Unkarissa, Zwackin Soroksári útin juomatehtaalla Budapestissa. Valmistusmenetelmä on muita yrittijuomia erikoisempi, sillä Unicumiin käytetyt yrtit tislataan juomaan eikä ainoastaan uiteta alkoholissa, kuten monissa muissa nykyisissä yrttilikööreissä. Juoman valmistuttua se kypsytetään puoli vuotta unkarilaisessa tammitynnyrissä.


title: Unicum

text: Unicumin logo – kultainen risti punaisella pohjalla – kuvastaa, että juomaa oli aikoinaan käytetty myös lääkkeenä; sitä sai aluksi vain apteekista. Unicumin auttava vaikutus pääasiassa vatsa- ja ruoansulatusongelmiin on usein todettu toimivaksi. Juomaan tislatut yrtit kiihdyttävät aineenvaihduntaa; tämän vuoksi Unicumin liiallisella nauttimisella (etenkin terveelle vatsalle) saattaa olla laksatiivista vaikutusta.


title: Unicum

text: Itävallan sekä Pyhän saksalais-roomalaisen keisarikunnan hallitsijan Joosef II:n hovilääkärinä toimi juutalaistaustainen unkarilainen Dr. Zwack, joka maistatti keisarilleen vuonna 1790 keksimänsä mustaa yrttijuomaa. Keisari tokaisi maistaessaan ruokailusalissa kovaan ääneen: ”Das ist ein Unicum!” (”Tämä on erikoisuus!”), minkä jälkeen Itävallassa ja Unkarissa tunnetuksi tullutta juomaa alettiin kutsua Unicumiksi.


title: Unicum

text: Vuonna 1840 lääkärin jälkeläinen József Zwack Jr. hankki luvan alkoholitehtaan perustamiseen, jossa valmistettiin sivutuotteena myös etikkaa. Koska juoman vaikutus vatsaongelmiin todettiin auttavaksi, Zwack sai Punaisen Ristin luvalla käyttää logokseen pulloissaan punaista ristiä, joka myöhemmin muutettiin kultaiseksi ristiksi punaiselle pohjalle.


title: Unicum

text: 22. toukokuuta 1883 Unicum-yrttijuoma patentoitiin Zwackin suvulle erikoisine, pallonmuotoisine pulloineen. 805-071-numerolla patentoitua juomaa valmistettiin edelleen vuonna 1790 tehdyn reseptin mukaisesti, tällöin jo miltei sadatta vuotta. Vuonna 1886 myös József Zwackin poika, Lajos, liittyi yhtiön johtoon. Juoman suosio Itävalta-Unkarissa sekä muualla Keski-Euroopassa kasvoi jo niin suureksi, että 1890-luvun alussa perheen oma, pieni alkoholitislaamo ei enää riittänyt kysynnän tyydyttämiseksi. Zwackit ostivat 22. syyskuuta 1892 suuremman tehtaan Budapestin IX. asuinpiiristä, joka sijaitsi Ferencvárosin kaupunginosassa, Soroksári útilla, Tonavan rannalla. Nykyinen Zwackin tehdas toimii yhä samassa paikassa.


title: Unicum

text: Vuonna 1895 perheen yhtiöstä tuli Itävallan keisarillisen hovin virallinen juomatoimittaja ja se nousi merkittävimpien keskieurooppalaisten tislaamoiden joukkoon. Yhtiö harjoitti merkittävää vientikauppaa Itävallan lisäksi myös Ranskaan, Italiaan sekä Yhdysvaltoihin, jonne se vei likööriä, konjakkia sekä luumuviinaa.


title: Unicum

text: Vuosina 1905–1909 tuli tunnetuksi Unicumin mainosjuliste, jossa näkyy aaltoilevasta vedestä päätään esiin nostava, parrakas mies, joka katsoo edessään kelluvaa Unicum-pulloa onnellisesti.


title: Unicum

text: Ensimmäisen ja toisen maailmansodan välisenä aikana Lajosin kaksi poikaa – János ja Béla – liittyivät yrityksen johtoon. Vaikka Unkarissa vallitsi lama ja veljesten suhteet olivat henkilökohtaisista syistä sangen riitaiset (usein he eivät olleet edes puheväleissä), yhtiö menestyi silti, sillä he molemmat laittoivat panoksensa yritykseen omalla tavalla: Béla kehitti ja uusi tehtaan tuotantojärjestelmiä samalla, kun János laajensi ulkomaanvientiä sekä lisäsi markkinointia. Jánoksen poika, Péter, on sukupolvessa viides ja tekee töitä isänsä kirjoituspöydän äärellä, kun taas hänen vaimonsa, Anne, istuu Bélan paikalla.


title: Unicum

text: Vuosien 1944 ja 1948 välillä sekä yhtiö että perhe joutuivat kokemaan kovia. Soroksári útin tehtaaseen osui toisessa maailmansodassa kolme pommia amerikkalaisista sekä neuvostoliittolaisista pommituksista. Vuoden 1945 tammikuussa – hieman ennen Puna-armeijan Budapestin saartoa – saksalaiset joukot polttivat tehtaan jäljelle jääneet osat vetäytyessään Länsi-Unkariin. Joukkojen lähdettyä palo kuitenkin sammutettiin paikallisten avustuksella ja tehdaskorttelissa jäi pystyyn kaksi pientä tilaa. Niissä tuotanto pystyttiin pian aloittamaan. Perhe sekä työntekijät yhteisvoimin rakensivat tehtaan uudelleen, kunnes vuoden 1948 syksyllä Unkarin uusi, kommunistinen hallinto syytti János Zwackia valtiopetoksesta tekaistujen todisteiden nojalla, jotta pääsisi valtiollistamaan yritystä. János Zwack poistettiin yrityksen johdosta ja perheelle langetettiin pakkotyöleirituomio.


title: Unicum

text: Sosialismin aikana Unicumia valmistettiin Unkarissa väärän, veikkaillun reseptin perusteella. Zwackin perhe pakeni Italian kautta Yhdysvaltoihin ja tekii sopimuksen perheen italialaisen ystävän kanssa, että oikeaa Zwack Unicumia alettaisiin valmistaa Italiassa, mutta ainoastaan Zwackien toimittamilla yrteillä. Tästä lähtien oli kahdenlaista Unicumia: Unkarin valtion Unicum sekä aito ja perinteinen Zwack Unicum.


title: Unicum

text: Vuonna 1958 Zwackin perhe haastoi Unkarin valtion oikeuteen heidän patentoimansa juoman väärentämisestä. Perhe voitti kansainvälisen oikeudenkäynnin, eikä Unkarissa valmistetun Unicumun-pullojen etiketissä enää saanut lukea ”Zwack”. Unkari kävi tällöin kauppaa ainoastaan SEV-maiden kanssa, joten tarvittavia yrttejä oli varsin hankala saada ja näin ollen myös väärennetystä Unicumista tuli harvinaisuus Unkarissa.


title: Unicum

text: 1980-luvun loppupuolella, sosialistisen ilmapiirin vapautuessaan Jánosin poika Péter Zwack pääsi aloittamaan neuvottelut Unkarin valtion kanssa Soroksári útin Unicum-tehtaan takaisinlunastamisesta. Kauppaan päästiin vuonna 1988 ja virallisesti 10. heinäkuuta 1989 Zwack Unicum Budapest -yhtiö jälleenperustettiin / palasi takaisin Unkariin, jolloin sen alkupääoma oli 60 miljoonaa forintia (siihen aikaan noin 1,7 miljoonaa markkaa), josta Unkarin valtio omisti 50 prosenttia ja Péter Zwack sekä Emil Underberg 50 prosenttia. Vuoteen 1990 asti sekä Unkarin valtion että Zwackin Unicumia oli saatavilla yhtäaikaisesti.


title: Unicum

text: Vuoteen 1992 mennessä Unkarin valtio ja Underberg ostettiin Zwack-yhtiöstä pois ja näin siitä tuli jälleen perheyritys.


title: Unicum

text: Vuonna 2004 lanseerattiin Unicum Next. Péter Zwack halusi luoda myös yrttijuoman, joka ei ole kitkeränmakuinen, vaan makea ja keveähkö. Unkarissa Unicum Next on etenkin naisten ja nuorten suosiossa sekä sitä käytetään usein moniin cocktail-juomiin. Pullon korkki ja etiketti on punertava ja siinä lukee ”Next”.


title: Unicum

text: 26. kesäkuuta 2008 kuudes sukupolvi astui yrityksen johtoon: Péterin poika, Sándor – joka on myös yhtiön toimitusjohtaja – sekä tytär, Izabella, joka on johtoportaan merkittävä jäsen.


title: Unicum

text: Zwack Unicum omistaa myös vuonna 1901 perustetun, unkarilaisen St. Hubertus -yrttiliköörin sekä erilaisten hedelmäviinojen (kuten Vilmos Körte Pálinka Vilmos-päärynäviina) valmistamisoikeuden. Yhtiön omistuksessa on lisäksi lukuisia viinialueita. Péter Zwack on monesti lahjoittanut rahaa hyväntekeväisyyteen ja yhtiö on tukenut Unkarissa monia eri urheilulajeja. Zwack Unicum toimi esimerkiksi Unkarin vesipallo-, jääkiekko- sekä purjehdusjoukkueen virallisena sponsorina. Myös hevosurheilu on saanut paljon tukea. Yhtiö on maan suurin urheilusponsori. Zwack oli ensimmäinen unkarilainen alkoholituotantoyritys, joka suostui kansanterveydellisistä syistä omatoimisesti huomauttamaan etiketeissään ja mainoksissaan kuluttajia alkoholin liiallisen käytön haitoista. Tunnetuin on Unicumin uusissa pulloissa oleva teksti: ”Zwack minõség, de csak mértékkel!” eli suomeksi ”Zwackin laatua, mutta nautitaan vain kohtuudella!” Vuonna 2009 lanseerattiin uudenmuotoinen, edelleen pyöreä, Unicum-pullo.


title: Unicum

text: 1. huhtikuuta 2012 markkinoille tuli uusi Unicum Szilva (Unicum Luumu), jossa perinteinen Unicum-yrttilikööri kypsytetään unkarilaisessa tammitynnyrissä, jonka pohja on täytetty unkarilaisilla, kuivatuilla luumuilla. Nextin tapaan myös Szilvaa juodaan Unkarissa sellaisenaan, mutta sitä käytetään myös cocktail-juomiin.


title: Unicum

text: Suomessa Unicum on ollut vaihtelevasti saatavilla Alkosta kautta vuosikymmenten, vuonna 2010 syksyllä se poistui jälleen valikoimasta, mutta palautui taas 2012 mennessä. Alkuperäistä Unicumia ja Unicum Nextiä saa S-ryhmän olutbaareista sekä muista satunnaisista baareista. Euroopan ulkopuolella Unicumia on saatavilla muun muassa Yhdysvalloissa: Buffalossa, New Yorkissa sekä Ohiossa. Unkarissa Zwackin kaikkia tuotteita (Unicum, Unicum Next, Unicum Szilva, St. Hubertus, Vilmos pálinka) saa miltei jokaisesta ravintolasta, baarista tai kaupasta kautta maan.


title: Jarmo Alatensiö

text: Jarmo ”Tenu” Alatensiö (9. marraskuuta 1963 Pomarkku – 23. huhtikuuta 2003 Pori) oli suomalainen jalkapalloilija ja kaksinkertainen Suomen mestari. Hänen pelipaikkansa oli keskikentällä. Alatensiötä pidetään yhtenä lahjakkaimmista porilaispelaajista.


title: Jarmo Alatensiö

text: Jarmo Alatensiö pelasi PPT:n ja FC Jazzin riveissä 237 pääsarjaottelua ja teki niissä 42 maalia. Alatensiö pelasi kaudet 1988 ja 1989 Ruotsin Allsvenskanissa IK Bragen joukkueessa. Hänen esityksensä Bragessa ei aivan vastannut odotuksia, mutta Alatensiö täytti kuitenkin paikkansa joukkueessa tyydyttävästi. Brage-vuosien huippuhetket Alatensiö koki syksyllä 1988, kun seura kohtasi Uefa Cupissa italialaisen Interin. Joukkueessa pelasi tuohon aikaan muun muassa useita Italian ja Länsi-Saksan maajoukkepelaajia. Brage taisteli kuitenkin hienosti, vaikka hävisikin molemmat ottelut 1-2. Alatensiö oli mukana kummassakin joukkueensa tekemässä maalissa.


title: Jarmo Alatensiö

text: Suomen-mestaruuden hän voitti vuosina 1993 ja 1996 FC Jazzin paidassa. Hänet tunnettiin peliälystään, syöttötaidostaan ja erikoistilannemaaleistaan. Suomen A-maajoukkueessa Alatensiö esiintyi yhteensä 14 kertaa ja olympiajoukkueessa viisi kertaa.


title: Jarmo Alatensiö

text: Alatensiö kuoli 39-vuotiaana vuonna 2003. Sitä ennen hän oli ehtinyt toimia PoPan valmentajana Kolmosessa ja MuSan valmentajana Ykkösessä.


title: Jarmo Alatensiö

text: Alatensiöstä julkaistiin syksyllä 2014 kirja "Tenu – Jarmo Alatensiön elämäkerta", jonka kirjoitti Tapio Neva ja kustansi Satakunnan Kansa.


title: Dijon-Prenois

text: Dijon-Prenois on moottorirata, joka sijaitse lähellä Dijonia, Ranskassa. Siellä pidettiin Formula ykkösten Ranskan Grand Prix viisi kertaa ja Sveitsin Grand Prix kerran.


title: Dijon-Prenois

text: Radalla on kaksi variaatiota, joista lyhyempi on 3,2 kilometrin mittainen. Tällä ajettiin ensimmäinen Formula 1 -kilpailu, mutta se osoittautui liian lyhyeksi ja rakennettiin uusi "Parabolique" -osuus.


title: Dijon-Prenois

text: Sveitsin GP on ajettu Dijon-Prenois'n radalla kerran sen takia, että moottoriurheilu oli kielletty Sveitsissä. Moni sveitsiläinen autourheilusarja käyttääkin rataa kilpailuissaan.


title: Marko Rajala

text: Marko "Karhu, Nalle" Rajala (s. 20. helmikuuta 1970 Pori, Suomi) on suomalainen entinen jalkapallomaalivahti, joka edusti peliuransa aikana porilaisseuroja Musan Salamaa ja FC Jazzia.


title: Marko Rajala

text: Rajala oli uransa huipulla kaudella 2001, jolloin hän vartioi FC Jazzin maalia neljässä liigaottelussa ja lisäksi heinäkuussa Porissa pelatussa UEFA Intertoto Cupin toisen kierroksen ottelussa Jazzin ja ranskalaisseura Paris Saint-Germainin välillä. Kyseessä oli seuran toinen kotiottelu Intertoto Cupissa.


title: Tomi Niemi

text: Tomi Niemi (s. 24. huhtikuuta 1982 Pori) on suomalainen entinen jalkapallomaalivahti.


title: Tomi Niemi

text: Niemen ensimmäinen seura oli Mäntyluodon Kiri, josta hän siirtyi 12-vuotiaana Pihlavan Työväen Urheilijoihin ja kahden vuoden jälkeen FC Jazzin C-junioreihin. Vuodet 1999–2000 Niemi vietti Englannissa Ipswich Townin junioriakatemiassa. Hän pelasi myös seuran reservijoukkueessa ja palasi Suomeen joulukuussa 2000. Seuraavan kesän Niemi edusti Ykkösessä Musan Salamaa ja oli Suomen 18-vuotiaiden maajoukkueen ykkösmaalivahti samana kesänä Suomessa pelatuissa alle 18-vuotiaiden EM-kisoissa.


title: Tomi Niemi

text: Veikkausliigassa Niemi teki debyyttinsä kauden 2002 avauskierroksella. Hän pelasi Jazzissa kahden kauden aikana yhteensä 33 liigaottelua. Toukokuussa 2003 Niemi loukkaantui vakavasti ja oli sääriluun murtumisen takia poissa kentiltä kolme kuukauden ajan.


title: Tomi Niemi

text: Loukkaantumisten vuoksi Niemi lopetti liigauransa kauteen 2003 ja on sen jälkeen esiintynyt kenttäpelaajana Mäntyluodon Kirin riveissä Satakunnan piirin alasarjoissa.


title: Steve Roach

text: Steve Roach on amerikkalainen ambient-muusikko. Hän on syntynyt vuonna 1955 La Mesan kaupungissa Kaliforniassa.


title: Steve Roach

text: Roachin lähestymistapa ambientiin on tyypillisesti ollut tahditon, vaikkakin hän on julkaissut rytmikkäitä, trance-pohjaisia groove-tuotoksia ja heimo-ambient-kappaleita lähes yhtä paljon kuin tunnelmallisia kappaleita. Jotkin hänen kappaleistaan ovat selvästi syntetisaattoripohjaisia, kun taas jotkin sisältävät erittäin ambienttisia kitarakokeiluja. Roach on tuottanut myös etnisiä vaikutteita sisältäviä kappaleita.


title: Steve Roach

text: Vuosien maailmanlaajuiset live-konsertit, joiden asetelmat ovat olleet mitä epätavallisimpia, ovat ruokkineet Roachin kekseliään äänimaailman ydintä. Vuoden 1982 jälkeen ilmestynyt Roachin nauhoitettu tuotanto on ollut vähintään yllätyksellistä.


title: Steve Roach

text: Steve Roach on kannattanut didgeridoo-soittimen käyttämistä ambient-musiikissa. Hän itse oppi soittamaan didgeridoota 1980-luvulle sijoittuvilla Australian-matkoillaan. Kun Roach työskenteli meksikolaisen muusikon Jorge Reyesin kanssa, musiikkiin sekoittui esihispaanista ainesta. Tämä yhdistelmä teki Roachista yhden heimo-ambient-musiikin perustajista.


title: Poincaré

text: Poincaré voi tarkoittaa ainakin seuraavia:


title: Verso

text: Verso on kasvitieteessä kasvin toinen pääosa juurten ohella. Se koostuu varresta, lehdistä ja kasvin lisääntymisosista. Verso on tavallisesti kasvin maanpäällinen yläosa, joka kasvaa ylöspäin. Vaakasuoraan kasvava verso on kasvulliseen lisääntymiseen kehittynyt rönsy. Verso on ominainen vain versokasveille; yksinkertaisemmilla kasveilla, kuten levillä ja eräillä sammalilla, on sekovarsi. Verso saa juurilta vettä ja ravinteita johtosolukon puuosan kautta; yhteyttämistuotteet puolestaan kulkeutuvat lehdistä muualle kasviin nilan välityksellä. Puhekielessä versolla tarkoitetaan toisinaan myös pelkkää kasvin vartta tai varresta haaroittuvaa uutta kasvua.


title: Nelisormimangusti

text: Nelisormimangusti ("Suricata suricatta") on Kalaharissa elävä mangustilaji. Se on sukunsa ainoa laji ja on mangusteista suurin ja tunnetuimpia.


title: Nelisormimangusti

text: Nisäkäsnimistötoimikunta on ehdottanut, että lajin suomenkieliseksi nimeksi vaihdettaisiin "surikaatti".


title: Nelisormimangusti

text: Nelisormimangusti muistuttaa mangustin ja näätäeläimen välimuotoa. Muista mangusteista sen erottaa kärsämäinen kuono, pidemmät jalat, nelivarpaiset käpälät, suhteellisen ohutkarvainen häntä ja hampaistosta puuttuvat ensimmäiset välihampaat. Käpälät ovat paras tuntomerkki, koska sen kynnet ovat huomiota herättävän suuret ja voimakkaat. Peukalot ja isovarvas puuttuvat. Laji on pieni, pitkäjalkainen eläin, kokonaispituus yli 50 senttimetriä, josta häntä yli kolmannes, painoa on yli 700 g. Karkeakarvaisen turkin pohjaväri on kellertävän harmaa ja selässä on 8-10 poikkijuovaa. Raajat ja vatsapuoli ovat vaaleammat ja kuononkärki, silmänympärystät, korvat ja hännänpää ovat mustat. Eläin astuu liikkuessaan koko anturalla, pystyssä se on varpaillaan, jolloin häntä on tukena.


title: Nelisormimangusti

text: Nelisormimangusteja tavataan vain Kalaharissa, eteläisessä Afrikassa. Alue on kuivaa, kuumaa ja hiekkaista elinympäristöä, jossa kasvaa pitkää heinää ja puita.


title: Nelisormimangusti

text: Nelisormimangustit elävät perheryhminä, joita johtaa alfa-pari, jonka jälkeläisiä kaikki lauman jäsenet ovat. Laumassa saattaa olla jopa 30 yksilöä. Ne asuvat maahan kaivetussa kolossa, joka on usein vallattu maaoravilta. Sinne ne vetäytyvät yöksi nukkumaan ja suojaan pedoilta. Mangustien vihollisia ovat etenkin petolinnut ja vaippasakaalit.


title: Nelisormimangusti

text: Nelisormimangustien luultiin ennen olevan hyvin epäitsekäs ja menevän vahtiin, kun muut laumasta etsivät ruokaa ja vaarantavan henkensä, kun muut juoksevat karkuun. Nykyään tiedetään, että yksi mangusteista pitää vahtia vasta, kun se on syönyt kyllikseen ja säntää heti varoitushuudon kuullessaan koloon suojaan ensimmäisenä. Poikasia ne kuitenkin jäävät vahtimaan. Usein emon lisäksi myös lauman muut naaraat voivat imettää poikasia.


title: Nelisormimangusti

text: Nelisormimangustien päivärytmi on seuraavanlainen: aamulla kylmän yön jälkeen ne paistattelevat pystyssä auringossa, jonka jälkeen ne lähtevät ruoanhakuun, ne tonkivat kuonollaan ja kaivavat maasta esiin hyönteisiä, skorpioneja, liskoja, käärmeitä, lintuja, munia ja pieniä nisäkkäitä.


title: Nelisormimangusti

text: Nelisormimangustien ei tarvitse juoda koskaan, vaan ne saavat tarvitsemansa nesteen ravinnosta. Mangustit ovat immuuneja skorpionin myrkylle, joten ne voivat syödä saaliin kokonaan, mukaan lukien myrkkypiikki. Keskipäivällä on niin kuuma, että ne lekottelevat varjossa tai kolossa, ne etsivät taas ruokaa kunnes ovat kylläisiä. Yöksi ne menevät koloon nukkumaan.


title: Nelisormimangusti

text: Yleensä vain alfa-naaras saa poikasia, joita syntyy 2-5 kappaletta 11 viikon kantoajan jälkeen. Pentueita voi tulla kolmekin vuodessa, jos ruokaa on tarpeeksi. Elinikää nelisormimangustille voi kertyä 12-14 vuotta.


title: Nelisormimangusti

text: Tunnettu kuvitteellinen nelisormimangusti on "Leijonakuningas"-elokuvan ja "Timon ja Pumba" -piirrossarjan hahmo Timon.


title: Nelisormimangusti

text: Me mangustit-televisiosarjassa ("Meerkat Manor") esiintyvät mangustit ovat nelisormimangusteja.


title: Lauri Mustakallio

text: Lauri Mustakallio (vuoteen 1904 asti Schwartzberg, 15. heinäkuuta 1883 Revonlahti – 15. tammikuuta 1937 Nivala) oli rovasti ja kansanedustaja. Hänen vanhempansa olivat rovasti Jaakko Schwartzberg ja Emma Gummerus.


title: Lauri Mustakallio

text: Mustakallio suoritti ylioppilastutkinnon vuonna 1904 ja hänet vihittiin papiksi 1908. Hän oli Pyhäjärvellä ja Ylivieskassa ylimääräisenä pappina 1908–1913 ja pitäjänapulaisena Nivalan seurakunnassa 1913–1925. Mustakallio toimi Nivalan kirkkoherrana vuodesta 1925 kuolemaansa asti.


title: Lauri Mustakallio

text: Hänen poliittinen uransa alkoi vuonna 1917, kun Mustakallio valittiin Nivalan kuntakokouksen puheenjohtajaksi, jona hän toimi vuoteen 1918 asti. Hänet valittiin eduskuntaan vuosiksi 1922–1923 ja 1927–1930 Maalaisliiton edustajana. Kansanedustajana hän toimi muun muassa lakivaliolautakunnassa ja perustuslakivaliokunnassa. Lisäksi Mustakallio oli presidentin valitsijamiehenä 1925 ja 1931.


title: Mykrä

text: Mykrä on karjalalaislähtöinen sukunimi. Karjalan kielessä ja Suomen itäisissä murteissa "mykrä"-sana merkitsee myyrää.


title: Mykrä

text: On todennäköistä, että jossakin vaiheessa Karjalassa nimi on johtunut Myyrästä Mykräksi (tai toisin päin). Suomalaisen Nimikirjan (Otava 1984) mukaan "etenkin karjalaiselle nimistölle luonteenomaiseen eläinaiheiseen henkilönnimistöön lukeutuu myös Mykrä 'myyrä', joka on voitu antaa nimettävälle paitsi eräänlaisena vertailunimenä tai asuinpaikan nimen perusteella, myös mm. siksi, että tällaisten nimitysten käyttö lisä-, suku- tms. niminä on ollut ympäristössä entuudestaan tuttua".


title: Mykrä

text: Rautamalmin ja rautioiden historiaa tutkinut V. Kalevi Sassi tuo kirjassaan Kautta kiven ja kannon (Gummerus 2003) esille mielenkiintoisen kytköksen mykrä-nimen juontumisesta rautakreivien ja malminkaivajien lisä- ja pilkkanimistä mäkrä, mäyrä, mekriä, myyrä, mykrä; ruotsiksi mäyrä = grävling = "kreivinpoika".


title: Mykrä

text: Myyrä-nimen muuttumisesta Mykräksi on viitteitä ainakin eteläiseltä Karjalankannakselta. Uudenkirkon Mykrät muuttivat 1790-luvulla Kivennapaan kuuluneelta Terijoelta, jossa nämä Mykrät on kirkonkirjoihin kirjattu Myyriksi. Terijoen kirkonkirjoissa kumpaakin nimeä käytetään eri ajankohtina samankin henkilön kohdalla.


title: Mykrä

text: Myyry ja Myyryläinen sukunimet taas viittaavat Suomalaisen Nimikirjan (Otava 1984) mukaan "alun perin kivijalkaa tai rajamerkkiä, pyykkiä tarkoittavaan sanaan 'myyry' (< ruots. mur)". Saman teoksen mukaan kuitenkin jotkin vanhat myyry-kantaiset nimet saattaisivat olla yhdistettävissä Myyrä-nimeen. Sukunimen Myyryläinen kerrotaan myös syntyneen ammatin mukaisesta nimestä Muurmies Mikkelin seudulla (muuri on tarkoittanut itämurteissa myös uunia ja tulisijaa, muurmies niiden tekijää eli muuraria).


title: Mykrä

text: Varhaisimmissa arkistolähteissä Mykrä-nimeä esiintyy monissa erilaisissa nimiasuissa. Suomalaisen Nimikirjan (Otava 1984) mukaan Jääskessä mainitaan Olli Myggrä 1558, Peer Myckrä 1682, Kiteellä Petruska Mygräeff 1618, Carnulcka Mychraieff 1641 eli Kårnilka Myckrin 1647, Hiitolassa Michell Ollsson Mygrä vuodelta 1638 ja Antreassa Anders Mykrä 1727.


title: Mykrä

text: Kotimaisten kielten tutkimuskeskuksen Nimiarkiston sukunimikortiston tietojen mukaan mainitaan Viipurin läänin voudintileissä Jääskessä Olli Mickre jo 1544. Käkisalmen läänin maakirjassa mainitaan Kiteellä Petruska Condrathieff Mÿgräeff 1631 ja Cornilka Mygroieff 1631 sekä Hiitolassa Oluff Mykre 1631, Michill Ollsson Mygrä 1638 ja Lars Mäckrä 1646.


title: Mykrä

text: Itäsuomalaista liikkuvuutta 1600-luvulla käsittelevässä teoksessa Viipurin Karjalasta ovat muuttaneet pois 1620–40 Mikko Mykrä Jääskestä (s. 1603) ja 1655–97 Olli Mykrä Kivennavalta (s. 1679). Viimeksi mainitut ovat ilmeisesti "karanneet" pakoon veroja tai väenottoja Käkisalmen läänin puolelle.


title: Mykrä

text: Karjalankannaksen seurakuntien kirkonkirjoissa yleisesti käytettyjä nimivariaatioita 1700- ja 1800-luvuilla ovat mm. Mygrä, Myggrä, Myckrin ja Myckrä. Suomen kielen tullessa 1800-luvun lopussa virkakieleksi karjalankielisillä alueilla, alkavat kirkonkirjoissa sukunimet olla nykyisessä asussaan. Siirtolaisten mukana on Pohjois-Amerikkaan viety sukunimi Mykra; siis Ä-kirjain korvattu A-kirjaimella.


title: Mykrä

text: Mykrä-nimeä esiintyy suomalais-karjalaisessa paikannimistössä. Esiintymät painottuvat voimakkaasti Itä-Suomeen, lähinnä muinaiskarjalaisten asuinalueille. Suurin osa paikannimistöstä viittaa selkeästi eläinnimistöön, mutta joillakin Mykrien asuinalueilla on vakiintuneeseen käyttöön syntynyt Mykrä-nimisistä asukkaista johtunut paikannimi.


title: Mykrä

text: Antreassa on ollut Mykränlahti, Mykränjoki, Mykränpelto, Mykränaho, Mykränmäki ja Mykrän ylikäytävä sekä Mykrä-Mallat -niminen tila; Hiitolassa Mykränkylä, Mykränjoki ja Mykränsilta sekä Pienmykrän ja Suurmykrän tilat; Impilahdella Mykrävaara sekä Mykräsenvaara, Mykräsenlahti ja Mykräsenniemi; Jaakkimassa Mykrämäki; Jääskessä Mykränmäki ja Mykrän Rantaniitty sekä Mykrän Suurenkivenmäki ja -kallio; Kirvussa Mykrälä; Kurkijoella Mykräkallio ja Mykränmökki; Nuijamaalla Mykrämäki; Parikkalassa Mykränniemi; Pielisjärvellä Mykrälääsö ja Mykräsaari; Rautjärvellä Mykriensaari, Mykräharju ja Mykräniemi; Rääkkylässä Mykränsalmi ja Mykräsaari; Salmissa Mykränmäki; Suojärvellä Mykrälampi; Uudellakirkolla Mykrienpesienmäki; Valkjärvellä Mykräsuo; Vuoksenrannassa Mykremäki.


title: Mykrä

text: Mykrä-nimeä esiintyy kuitenkin myös Pohjois-Pohjanmaan ja Lapin paikannimistössä. Nämä pohjoisen Suomen paikannimet johtunevat lähinnä maa- ja vesimyyrän suuresta määrästä alueella. Lounais-Suomen nimiesiintymät juontuvat siirtokarjalaisista.


title: Mykrä

text: Alla olevasta linkistä pääsee tarkastelemaan tilastoa Kotimaisten kielten tutkimuskeskuksen Nimiarkiston kortistossa olevista nimiesiintymistä, joissa Mykrä-nimi esiintyy paikannimenä. Tiedot on kerätty haastattelemalla paikkakuntalaisia mm. Karjalan liiton järjestämänä ja eri tutkimuksiin liittyen aikavälillä 1948–97.


title: Mykrä

text: Nimen säilymisestä talon (tilan) nimenä kerrottakoon esimerkkinä linja Mykrien alkuhämäriltä aina luovutetun alueen seurakuntien lakkauttamisen aikoihin asti. Jääsken/Antrean Saviniemessä on kirkonkirjojen mukaan ollut Kannaksen Mykrien kantavanhempien torppa ainakin jo 1720-luvulta asti, jonka isännän Pekka Matinpoika Mykrän (s. n. 1689) nimeä ko. torppa on sinnikkäästi kantanut aikojen ja olosuhteiden vaihtumisesta huolimatta. Vielä Antrean rippikirjoissa 1943–50 on Saviniemi n:o 1 (B) nimetty Mykräksi, vaikka viimeiset maininnat Mykrä-sukuun kuuluvista Saviniemessä ovat 1800-luvun alussa. Talon isännäksi Antrean viimeisessä rippikirjassa on merkitty talollinen Matti Matinpoika Mallat.


title: Mykrä

text: 1980-luvun alussa Mykriä oli Suomalaisen Nimikirjan (Otava 1984) mukaan 294 nimenkantajaa. Syyskuussa 2002 elossa olevia sukunimeltään Mykriä oli Väestörekisterikeskuksen tietokannassa 277 henkilöä. Näistä 143 oli miespuolisia ja 134 naispuolisia. Suomessa asuvia näistä oli 255 ja ulkomailla 22. Ihmisiä, joiden entinen sukunimi on ollut Mykrä löytyy kaikkiaan 109. Lisäksi väestörekisteristä löytyy tietoja 142 jo kuolleesta Mykrä -nimisestä henkilöstä. Väestörekisterikeskuksen tietokantaa on alettu kerätä 1970-luvun alussa, joten kovin pitkälle historiaan eivät tiedot ulotu. Tämänhetkisestä tilanteesta ne antavat kuitenkin hyvän kuvan.


title: Boss

text: Boss voi tarkoittaa ainakin seuraavia asioita:


title: Cajanus

text:
Cajanus on suomalainen pappissuku. Suvun vanhimpia tunnettuja jäseniä on "Anders Eriksson Hjerta (Cajanus)", joka toimi Kajaanin vapaaherrakunnan voutina 1600-luvun alussa. Hänen neljä poikaansa toimivat Paltamon, Pielisjärven, Lohtajan ja Sotkamon kirkkoherroina.
Sukunimi Kajanus tai Cajanus on ollut myös seuraavilla tähän sukuun kuuluneiden henkilöiden puolisoilla:


title: Bábolna

text: Bábolna on kaupunki Komárom-Esztergomin läänissä Unkarissa. Vuonna 2009 kaupungissa oli 3 756 asukasta.


title: Bábolna

text: Nimi Bábolna juontaa juurensa 1200-luvulle, jolloin Unkarista Wieniin tai Regensburgiin ajettu karja jaoteltiin teurastettaviksi samalla paikalla, jossa Bábolnan kaupunki nykyisin sijaitsee. Kaupungin pääkatu kantaa edelleen nimeä Mészáros eli Teurastajainkatu.


title: Bábolna

text: Bábolna on tunnettu erityisesti hevossiittolasta, joka oli yksi Itävalta-Unkarin merkittävimpiä. Siittola sijaitsee valtion omistaman linnan mailla. Sen muita nähtävyyksiä ovat erilaiset hevosiin liittyvät museot ja arboretum.


title: Eurex

text: Eurex on osake- ja korkojohdannaispörssi, joka toimii Frankfurtissa Saksassa.


title: Eurex

text: Eurexin omistavat sen perustajat, Saksan pörssi sekä SWX Swiss Exchange, joilla kummallakin on 50% omistusosuus. Eurex käynnisti toimintansa vuonna 1998. Vuonna 1999 Helsingin pörssi teki Eurexin kanssa yhteistyösopimuksen, jonka myötä suurin osa suomalaisilla osakejohdannaisilla tehtävästä kaupasta siirtyi Eurexiin.


title: Eurex

text: Kaupankäynti Eurexissa on täysin elektronista. Vuonna 2005 Eurexissa vaihdettiin 1,25 miljardia johdannaissopimusta; näiden johdannaisten kohde-etuuksien arvo oli yhteensä n. 90,4 biljoonaa euroa.


title: Eurex

text: Noin puolet Eurexissa vaihdetuista johdannaisista on korkojohdannaisia. Näistä suosituimpia tuotteita ovat Euro-Bund-, Euro-Schatz- ja Euro-Bobl-futuurit, joiden kohde-etuutena on Saksan Liittotasavallan liikkeellelaskemia joukkovelkakirjoja. Rahamarkkinainstrumentteihin perustuvia tuotteita ovat futuurit kuukauden Eonialle ja kolmen kuukauden Euriborille sekä optio kolmen kuukauden Euriborille. Osakejohdannaisista suosituimpia ovat Dow Jones Euro STOXX 50- ja DAX-indekseihin perustuvat optiot ja futuurit sekä yksittäisiin osakkeisiin perustuvat osakeoptiot.


title: Eurex

text: Eurexissa oli lokakuussa 2006 395 jäsentä. Jäsenstatuksia on kolme: "General Clearing Member" (GCM), "Direct Clearing Member" (DCM) ja "Non-Clearing Member" (NCM). GCM ja DCM voivat selvittää johdannaiskauppoja ja vain ne voivat olla selvitysvastapuolena Eurexiin nähden. DCM voi selvittää vain omat, asiakkaittensa ja tytäryhtiöidensä johdannaiskaupat mutta GCM voi selvittää myös NCM:n kaupat tämän puolesta. NCM:n onkin tehtävä selvityksestä sopimus jonkin GCM:n kanssa saadakseen pörssin jäsenyyden.


title: Bábolnan siittola

text: Bábolnan siittola on Unkarin Bábolnassa sijaitseva hevossiittola, joka sai alkunsa vuonna 1789, kun Itävalta-Unkarin keisari Josef II hankki itselleen Bábolnan linnan.


title: Bábolnan siittola

text: Siittolassa luotiin oma erityinen hevosrotu, shagya-arabi, joka syntyi risteyttämällä puhdasrotuisia arabioriita unkarilaisten maatiaistammojen kanssa. 1960-luvun lopulla siittola keskittyi puhdasrotuisten egyptinarabien jalostukseen. Bábolnan siittola kasvattaa myös Dióspusztan siittolassa englantilaisia täysiverisiä, jotka ovat saavuttaneet mainetta laukkaradoilla Unkarin ulkopuolellakin.


title: Bábolnan siittola

text: Vuodesta 2001 lähtien siittolan on omistanut Unkarin valtio. Siittolassa on noin 250 hevosta, joista 12 on siitosoriita ja 61 siitostammoja.


title: Jarno Parikka

text: Jarno Parikka (s. 21. heinäkuuta 1986 Vantaa, Suomi) on suomalainen entinen jalkapalloilija. Pelipaikaltaan hän oli hyökkääjä.


title: Jarno Parikka

text: Jalkapallon pelaamisen Parikka aloitti 5-vuotiaana Korson Palloseuran junioreissa. Hän edusti KoPSe:a aina vuoteen 2000 saakka, kunnes siirtyi 14-vuotiaana HJK:n ikäkausijoukkueeseen. Parikka jatkoi uraansa D-junioreista porras kerrallaan ylöspäin. Juniorimenestystä tuli Kai Pahlman -turnauksen voiton ja B-junioreiden SM-kullan muodossa.


title: Jarno Parikka

text: Kausi 2004 Klubi 04:n riveissä oli Parikan ensimmäinen miesten tasolla. Menestyksekäs kausi Kakkosessa nosti Parikan HJK:n edustusjoukkueeseen keväällä 2005. Harjoituskauden toiseksi viimeisessä ottelussa hän pääsi ensimmäistä kertaa edustusjoukkueen avaukseen Interiä vastaan. Pelin alussa Parikan polven eturistiside katkesi ja koko kausi jäi väliin. Parikan debyytti liigatasolla tuli kauden 2006 avausottelussa. Samalla kaudella hän voitti HJK:ssa hopeaa ja Suomen Cupin. Hän joutui myös olemaan osan kautta poissa kentiltä polven murtuman vuoksi.


title: Jarno Parikka

text: Kevään 2007 Liigacupissa hän sivusi Ari Hjelmin nimissä ollutta yhden kauden maalintekoennätystä (7 maalia). Samana keväänä hän suoritti loppuun varusmiespalveluksensa. Jo lyhyessä ajassa Parikasta tuli yksi kannattajien suosikeista ja hän teki huhtikuussa 2007 uuden sopimuksen HJK:n kanssa. Uusi sopimus kattoi kaudet 2007–2009. Kaudella 2008 Parikka teki Veikkausliigassa yhdeksän maalia, mikä on yhä hänen paras kausikohtainen maalimääränsä.


title: Jarno Parikka

text: Kauden 2011 jälkeen Parikka siirtyi Vaasan Palloseuraan. VPS:ssa Parikka nousi isoon rooliin ja oli Steven Morrisseyn kanssa tehokas tutkapari. Hän pelasi kaudella 2012 Veikkausliigassa 26 ottelua ja teki niissä kahdeksan maalia.


title: Jarno Parikka

text: Parikka pelasi Veikkausliigassa vuosina 2006–2014 yhteensä 173 ottelua, joissa hän teki 35 maalia.


title: Jarno Parikka

text: Jalkapallon lisäksi Parikka on pelannut pääsarjatasolla futsalia, jossa hänen paras saavutuksensa on SM-pronssi VALOn riveissä.


title: Jarno Parikka

text: Parikka kuului Suomen nuorten maajoukkueiden vakiokalustoon. Hän oli mukana muun muassa ”Vintiöiksi” nimetyssä maajoukkueessa alle 17-vuotiaiden MM-kilpailuissa vuonna 2003. Turnauksessa hän onnistui maalinteossa kerran. Hänet oli mukana Suomen joukkueesa vuoden 2006 BV Cupissa. Hän oli Ruotsin 2009 EM-kisoihin selvinneen alle 21-vuotiaiden maajoukkueen vakiopelaaja.


title: Jarno Parikka

text: Ensiesiintymisensä Suomen A-maajoukkueessa Parikka teki 4. helmikuuta 2009 ystävyysottelussa Japania vastaan.


title: Jarno Parikka

text: Myös Parikan isä Jari Parikka on entinen maajoukkuetason jalkapalloilija, joka pelasi muun muassa HJK:ssa. Parikan pikkuveli Mikko Parikka tunnetaan näyttelijänä.


title: Sarpsborg

text: Sarpsborg on Østfoldin läänin pääkaupunki Norjassa. Vuoden 2013 alussa siellä oli 53 697 asukasta, ja asukasluku oli kasvanut yli 3000 hengellä kuudessa vuodessa. Asukasluvulla mitattuna Sarpsborg on Norjan 12. suurin kunta.


title: Sarpsborg

text: Kaupungin perusti viikinkikuningas Pyhä Olavi vuonna 1016. Siihen aikaan se oli Norjan hallintokaupunki. Vanha kaupunki tuhoutui mutavyöryissä ja romahti jokeen vuosien 1200 ja 1400 välillä. Uusi kaupunki rakennettiin tukevammalle maaperälle, mutta ruotsalaiset valloittajat tuhosivat sen 1567. Koko väestö evakuoitiin silloin Fredrikstadiin. Vähitellen asutus palasi Sarpsborgiinkin. Sarpsborgin ja Fredrikstadin yhteen kasvanut kaupunkikeskus on nykyisin Norjan viidenneksi suurin taajama, jossa on yli 120 000 asukasta.


title: Sarpsborg

text: Kaupungissa on perinteikäs Borregaardin sellu- ja paperitehdas, joka on laajentanut toimintaansa myös kemianteollisuuteen sekä Hansa Borgin panimo.


title: Sarpsborg

text: Sarpsborg on Forssan ystävyyskaupunki.


title: John O’Shea

text: John Francis O’Shea (s. 30. huhtikuuta 1981 Waterford, Irlanti) on irlantilainen jalkapalloilija, joka on edustanut Englannin Valioliigassa pitkään Manchester Unitedia ja Sunderlandia. Hän on pelipaikaltaan keskuspuolustaja.


title: John O’Shea

text: Manchester Unitedin nuorisoakatemiasta valmistunut O’Shea pelasi ensi kerran ykkösjoukkueessa vuonna 1999 Villa Parkilla Aston Villaa vastaan. Pelattuaan muutaman vuoden lainalla Bournemouthissa ja R. Antwerp FC:ssä, O’Shea palasi takaisin Manchester Unitediin kaudeksi 2002–2003. Vakiokokoonpanossa ollut irlantilainen pelasi menestyksekkään kauden joukkueessa ja kokeili kauden aikana monia pelipaikkoja.


title: John O’Shea

text: Irlannin maajoukkueessa O’Shea teki debyyttinsä 15. elokuuta 2001 ottelussa Kroatiaa vastaan, tullen kentälle 84. peliminuutilla.


title: Kylmämuovaus

text: Kylmämuovauksella eli ohutlevyn muovauksella ymmärretään erilaisia prosesseja, joissa levykappaleelle annetaan kolmiulotteinen muoto. Näitä menetelmiä ovat:Erilaisia muovausmenetelmiä on kyetty mallintamaan ja muovauksen simuloinnista on nykyään hyötyä kehittyneille konepajoille. Simulointi on askel muovauksen robotisointiin, mikä on nopeasti kehittymässä ohutlevyteollisuudessa.


title: Hamiltonin mekaniikka

text: Hamiltonin mekaniikka on irlantilaisen William Rowan Hamiltonin vuonna 1833 esittämä lähestymistapa klassiseen mekaniikkaan. Se muistuttaa jonkin verran Lagrangen mekaniikkaa ja useimmissa oppikirjoissa Hamiltonin mekaniikan käsittelyyn siirrytäänkin Lagrangen mekaniikan tulosten kautta. Hamiltonin mekaniikka voidaan kuitenkin johtaa myös kokonaan Lagrangen mekaniikasta riippumatta, symplektisten monistojen teorian pohjalta. Tämän vuoksi se muodostaa aidosti erilaisen lähestymistavan.


title: Hamiltonin mekaniikka

text: Hamiltonin mekaniikka on nykyisin mekaniikan perusformalismi käytännössä kaikessa mekaniikkaan liittyvässä tutkimuksessa. Aivan erityisen tehokkaaksi työkaluksi se on osoittautunut kvanttimekaniikassa, jonka matemaattinen kuvaus perustuu käytännössä kokonaan Hamiltonin mekaniikkaan ja Hamiltonin operaattoreihin.


title: Hamiltonin mekaniikka

text: Olkoon formula_1 tutkittavan systeemin (yleistetyt) paikkakoordinaatit ja formula_2 vastaavat yleistetyt nopeudet. Nyt systeemiä kuvaa Lagrangen funktio formula_3. Määritellään uusi, hieman nopeutta muistuttava suure, konjugoitu impulssi


title: Hamiltonin mekaniikka

text: Kannattaa huomata, että suoraviivaisen liikkeen tapauksessa formula_5:t ovat nopeuksia ja konjugoitu impulssi vastaa täsmälleen kappaleen liikemäärää. Pyörimisliikkeen tapauksessa formula_5:t ovat kulmanopeuksia ja konjugoidun impulssin määritelmä vastaa kappaleen pyörimismäärää. Konjugoitu impulssi on siis eräänlainen liikemäärän yleistys.


title: Hamiltonin mekaniikka

text: Määritellään nyt uusi funktio


title: Hamiltonin mekaniikka

text: jota kutsutaan systeemin Hamiltonin funktioksi (engl. "Hamiltonian"). Tämän funktion avulla saadaan kirjoitettua systeemiä kuvaavat liikeyhtälöt.


title: Hamiltonin mekaniikka

text: sekä


title: Hamiltonin mekaniikka

text: Kaksi ensimmäistä yhtälöä ovat systeemin Hamiltonin yhtälöt eli kanoniset yhtälöt. Ne muodostavat jokaista systeemiin kuuluvaa kappaletta kohti 2N ensimmäisen kertaluvun differentiaaliyhtälön ryhmää. Tämä ei kuitenkaan yleensä haittaa, sillä 1. kertaluvun differentiaaliyhtälöiden ratkaiseminen on ryhmänäkin huomattavasti helpompaa kuin korkeamman kertaluvun yhtälöt, joiden ratkaisemiseen Newtonin ja Lagrangen lähestymistavat johtavat. Lisäksi osoittautuu, että Hamiltonin yhtälöiden muoto on matemaattiselta kannalta aivan erityisen oivallinen, sillä yhtälöillä on syvällinen yhteys kvanttifysiikkaan.


title: Hamiltonin mekaniikka

text: Viimeinen yhtälö ei ole varsinainen liikeyhtälö, mutta se osoittaa, että formula_11 riippuu ajasta vain ja ainoastaan silloin, jos aika esiintyy Hamiltonin funktiossa eksplisiittisesti. Toisin sanoen Hamiltonin funktio on säilyvä suure muutoin paitsi niissä hyvin epätavallisissa poikkeustapauksissa, joissa aika esiintyy funktiossa. Voidaankin osoittaa, että Hamiltonin funktio vastaa systeemin kokonaisenergiaa.


title: Hamiltonin mekaniikka

text:
Tarkastellaan kappaletta, jonka kineettinen energia on
ja johon kohdistuu potentiaalienergia
missä formula_14 on kappaleen massa ja formula_15 vakio. Systeemiä kuvaava Lagrangen funktio on (ks. artikkeli Lagrangen mekaniikka)
ja koordinaattia formula_17 vastaava yleistetty impulssi saadaan derivoimalla formula_18:n suhteen:
Hamiltonin funktion kirjoittamista varten täytyy ratkaista tästä formula_18 impulssin formula_21 avulla, jolloin saadaan formula_22 ja sijoitetaan
Tämä formula_11 on systeemiä kuvaava Hamiltonin funktio, jota derivoimalla voidaan kirjoittaa lopulliset Hamiltonin yhtälöt:
Tässä tapauksessa yhtälöpari ratkeaa helposti analyyttisesti, kun derivoidaan ensimmäinen yhtälö ajan suhteen ja sijoitetaan se jälkimmäiseen. Tulokseksi saadaan liikeyhtälö
jonka ratkaisuna on


title: TVNorge

text: TVNorge (alkuperäisesti TVN) on 5. joulukuuta 1988 perustettu norjalainen kaupallinen televisiokanava.


title: TVNorge

text: Kanavan ohjelmisto koostuu enimmäkseen yhdysvaltalaisista tv-sarjoista, esimerkiksi Kauniit ja rohkeat, Tanssi jos osaat, Lost ja .


title: TVNorge

text: Kanavan kotisivut


title: Microcell

text: Microcell oli oululainen IT-alan yritys, jonka Jyrki Hallikainen perusti vuonna 1997. Toinen yrityksen päävaikuttajista oli Teijo Postila. Yhtiön toimintoja hajautettiin myös muun muassa MyOrigo ja F-Origin nimisiin yrityksiin. Yhtiö kehitti ja valmisti matkapuhelimia maailman suurimmille OEM brändeille.


title: Microcell

text: Microcellin toiminnan osti Flextronics syksyllä 2003.


title: Ericsson (täsmennyssivu)

text: Ericsson voi tarkoittaa seuraavia:


title: Ericsson (täsmennyssivu)

text: Ericsson, pohjoismaisen sukunimen Eriksson (myös "Erikson", "Ericson", "Erixon") eräs muunnos. Tunnettuja nimenkantajia ovat:


title: TV2 (Unkari)

text: TV2 on unkarilainen televisiokanava, joka on perustettu vuonna 1997. Suosituin ohjelma kanavalla on kykyjenetsintäkilpailu Megasztár (suom. "Megatähti"), jossa etsitään laulajiksi haluavia. Myös Suomessa suosittu Big Brother on yksi TV2:n suosituimpia sarjoja. Kanava esittää myös uutis- ja ajankohtaisohjelmia sekä saippuasarjoja.


title: Østfoldin lääni

text: Østfoldin lääni () on Norjan lääni maan kaakkoisosassa Østlandetin alueella. Se sijaitsee Oslon kaupungin kaakkoispuolella Oslonvuonon itärannalla ja rajautuu etelässä ja idässä Ruotsiin sekä pohjoisessa Akershusin lääniin. Vuonon toisella puolella ovat Vestfoldin lääni ja Buskerudin lääni. Østfoldin hallinnollinen keskus on Sarpsborg. Läänissä on 289 867 asukasta (vuonna 2016) ja sen pinta-ala on 4 180,68 neliökilometriä.


title: Østfoldin lääni

text: Østfold on saanut nimensä Oslonvuonon vanhasta nimestä Fold: Øst-fold tarkoittaa aluetta Foldin itäpuolella. Se on Norjan varhaimmin asutettuja alueita, josta on löytynyt kalliopiirroksia ja pronssikautisia hautakumpuja.


title: Østfoldin lääni

text: Østfoldin lääniin kuuluu yhteensä 18 kuntaa:


title: Buskerudin lääni

text: Buskerudin lääni () on Norjan lääni maan eteläosassa Østlandetin alueella. Se sijaitsee Oslon kaupungin länsipuolella ja ulottuu lännessä Hardangerviddan ylängölle, idässä Oslonvuonolle. Sen hallinnollinen keskus on Drammen. Läänissä on 277 684 asukasta (vuonna 2016) ja sen pinta-ala on 14 910,93 neliökilometriä.


title: Buskerudin lääni

text: Buskerudin lääni on perinteistä kaivosaluetta, ja siellä on ollut jo varhain hopea- ja kobolttikaivoksia. Hopea ja koboltinsininen ovatkin edelleen läänin tunnusvärit. Nykyisin maanviljely, puunjalostus- ja muu teollisuus ovat läänin pääelinkeinoja; Begna- ja Randsjoista saadaan runsaasti vesivoimaa.


title: Buskerudin lääni

text: Buskerudin lääniin kuuluu yhteensä 21 kuntaa:


title: Disneyn Välitunti

text: Disneyn Välitunti () on Young Artist -palkinnolla palkittu yhdysvaltalainen piirrossarja, jonka suunnittelussa on ollut mukana Walt Disney Television Animation. Sarjaa tehtiin yhteensä kuusi tuotantokautta, jotka alun perin esitettiin vuosien 1997–2001 välisenä aikana. Sarjaa esitetään Disney Channelilla edelleenkin. Yhden jakson kesto on aina noin 22 minuuttia. Sarjan grafiikalle on tyypillistä, että se muistuttaa paljon "Simpsonit"-sarjaa, koulun ja ympäristön perusteella. Sarja muistuttaa myös Nickelodeon-TV-kanavan "Hey Arnold!" -sarjaa hahmojen perusteella.


title: Disneyn Välitunti

text: Sarja kertoo kuuden neljäsluokkalaisen ystävyksen Vincen, Spinellin, Mikeyn, T.J.:n, Gretchenin ja Gusin seikkailuista, jotka yleensä sijoituvat heidän kouluajalleen ja välitunnille. Usein he joutuvat rehtori Prikleyn puhutteluun. Kaverusten pahin pelko on välituntivalvoja neiti Finster, joka on luonteeltaan äkäinen ja heti viemässä näitä rehtorin kansliaan. Häntä kutsutaan "neiti" Finsteriksi, sillä hän ei halua kertoa ikäänsä. Finsterin kätyrinä on Randall Weens, joka on samalla luokalla T.J.:n ja muun joukon kanssa. Heidän vastassaan on niin sanottu Ashley-klaani, johon kuuluu neljä Ashley-nimistä tyttöä: Ashley A., Ashley B., Ashley K. ja Ashley T. Luokan opettaja on neiti Grotge.


title: Disneyn Välitunti

text: Theodore Jasper "T.J." Detweiler on joukon johtohahmo, joka keksii yleensä kaikki suunnitelmat. Hänellä on punainen lippalakki, vihreä takki, valkoinen T-paita, siniset farkut ja ruskea tukka. Lippis on T.J:n tavaramerkki, josta hän luopui eräässä jaksossa rahapulan takia, kun koulussa oli hirviötarravillitys. Lippalakki on ollut myös avaruusmatkalla sukkulassa. T.J. on hauska ja suosittu lähes kaikkien lasten keskuudessa, vaikkakin hän joutuu jatkuvasti välituntivalvoja Finsterin ja rehtori Pricklyn puhutteluun.


title: Disneyn Välitunti

text: Gretchen" "Prunella Grundler on luokan – ja myös koulun – älykkäin lapsi. Hänellä on punainen tukka, sininen mekko, silmälasit ja pisamia. Gretchenillä on apunaan Galileo-kämmentietokone, jolta hän saa tarvittaessa apua. Gretchen onkin ikäisekseen ainutlaatuisen viisas, ja hänen olisi ollut mahdollista päästä nerokkaiden lasten kouluun, mutta hän kieltäytyi kunniasta ystäviensä takia.


title: Disneyn Välitunti

text: Gustav Patton "Gus" Griswold on vaihtanut monta kertaa koulua, kunnes hän päätti jäädä kolmannen kadun kouluun. Luonteelta hän on ujo. Hän on varastanut Kelsolta Bernie-purukumia, koska isommat luokkalaiset yllyttivät häntä. He lupasivat Gusin pääsevän "salaiselle purolle", mutta paikka oli pettymys ja Gus päätti tunnustaa tekonsa Kelsolle. Gusin isä on töissä armeijassa, eikä hän pidä poikansa ujoudesta. Gus on myös toiminut koulun pihan väliaikaisena kuninkaana Bobin jouduttua sairauslomalle (Gusista tuli hirmuhallitsija, jota vastaan kaikki nousivat kapinaan) ja tarhalapsi Hectorin "turvamiehenä". Gus oli myös entisissä kouluissaan pelätty polttopallomestari, jota kutsuttiin nimellä "El Diablo" (suom. "paholainen"). Hän lopetti kuitenkin polttopallon peluun heitettyään vahingossa viatonta pikkulasta niin, että kaatui maahan ja löi päänsä. El Diablo teki lyhyen paluun Lawsonin tehtyä saman virheen.


title: Disneyn Välitunti

text: Ashley Funnicelo Spinelli" "on stereotyyppinen poikatyttö ja joukon kovis. Spinelli on amerikanitalialainen, Hän on vahva ja katsoo televisiosta paljon vapaapainia. Spinelli ei halua kertoa etunimeään - kun se paljastui hän joutui liittymään "Ashley-jengiin", jonka jäsenet tekivät kaikkea mitä hän vihasi kuten mm. pitivät teekestejä. Spinelli pääsi lopulta pois jengistä ystäviensä ansiosta. Spinellin suurin vihamies lienee koulun kantelija Randall, jota tämä meinaa rökittää monessa jaksossa. Kaikesta kovanaamaisuudestaan huolimatta Spinellistä löytyy myös taiteilijasielu: hän piirsi liiduilla koko koulunpihan asfaltin peittäneen kuvan koulusta ja ystävistään (piirros tuhoutui kuitenkin ennen kuin se ehdittiin laminoida). Lisäksi hän on innostunut sotakirjoista. Spinellistä löytyy myös kaunis puoli, hän on voittanut kauneuskilpailun.


title: Disneyn Välitunti

text: Michael "Mikey" Blumberg on ylipainoinen poika, joka on hyvä runoilemaan ja laulamaan. Hän harrastaa myös balettia. Hän yrittää löytää jokaisesta asiasta herkän puolen, eikä kehtaa sanoa "ei" vaikka häntä kohdeltaisiinkin väärin, ja on aina erittäin kiltti. Mikey on perso kaikenlaiselle ruoalle.


title: Disneyn Välitunti

text: Vincent Pierre "Vince" LaSalle on hyvä urheilija. Hän on afroamerikkalainen, hyvä kori- ja salkopallossa sekä "Heitä, potkaise ja tykitä" -pelissä, jossa yhdistyvät baseball ja eurooppalainen jalkapallo. Hänen pahin kilpailijansa on viidesluokkalainen Lawson. Vincen isoveli Chad käy kahdeksatta luokkaa. Chad on nörtti, joka mm. kuuluu shakkikerhoon. Hän oli kuitenkin käydessään vielä kolmannen kadun koulua eräänlainen "julkkis", jota pidettiin coolina.


title: Disneyn Välitunti

text: Robert alias Kuningas Bob on koulunpihan hallitsija ja kuudesluokkalainen. Hänet tunnistaa "kruunustaan", valtikastaan (jääkiekkomaila), punaisesta viitastaan, jääkiekkopaidasta, jossa on edessä numero "8" ja siitä, että hän istuu lähes jatkuvasti kantotuolissa, jota hänen kaksi adjutanttiaan siirtävät minne Bob haluaa. Bob myös perii karkki- ja purkkaveroa. Purkkavero kuitenkin loppuu jaksossa "Faarao Bob".


title: Disneyn Välitunti

text: Ashleyt ovat myös neljännellä luokalla, ja T.J:n, Spinellin, Gusin, Gretchenin, Vincen ja Mikeyn mielestä ärsyttäviä. Ashley A. on ryhmän johtaja. Hänellä on vaaleat hiukset ja hän käyttää vaaleanpunaisia vaatteita. Ashley B:llä on mustat kiharat ja keltaiset vaatteet. Ashley K:lla ja Ashley T:lla on molemmilla ruskeat hiukset, mutta Ashley K:lla on sininen mekko. Kerran Ashleyt saivat tietää, että Spinellin oikea nimi on Ashley, joten he "ottivat" tämän mukaansa kutsuen häntä Ashley S:ksi, mistä Spinelli ei pitänyt yhtään.


title: Disneyn Välitunti

text: Randall Wheems on välituntivalvoja Finsterin luotettavin apuri ja tämän "oikea käsi". Randall raportoi kaikki mahdolliset rikkomukset Finsterille ja onkin tämän vuoksi pahasti muiden syrjimä. Hän pääsi kerran suosioon stand up -taitojensa avulla, ja kerran käytännössä hallitsemaan koko koulunpihaa saatuaan kuvan kuningas Bobista kun tämä joutui pitämään tyttöjen vaatteita päällään. Randall on kuitenkin aina palannut takaisin epäsuosituksi.


title: Syväveto

text: Syväveto on menetelmä, jolla tasomainen metalli- tai muovilevy muovataan kuppimaiseksi. Syvävedolla tarkoitetaan levyn muovaustapaa, jossa levyn tasossa toisessa suunnassa on venytystä ja tätä suuntaa kohtisuorassa suunnassa on tyssäystä. Jos venytys ja tyssäys ovat yhtä suuria, levyn paksuus pysyy muovauksessa vakiona. Jos tyssäys on venytystä suurempi, levy tulee paksummaksi.


title: Syväveto

text: Syvävetotilanne saadaan aikaan, kun pyöreä levyaihio työnnetään tuurnalla eli painimella vetorenkaan läpi pienellä välyksellä. Syntyneen kupin kyljissä on syvävetotilanne ja seinämä pysyy vakiopaksuna. Näin valmistetaan esimerkiksi kattila ruostumattomasta teräksestä.


title: Darren Fletcher

text: Darren Fletcher (s. 1. helmikuuta 1984 Dalkeith, Skotlanti) on skotlantilainen jalkapalloilija, joka edustaa Englannin Valioliigassa pelaavaa Stoke Cityä. Hän on pelipaikaltaan keskikenttäpelaaja.


title: Darren Fletcher

text: Fletcher liittyi Manchester Unitedin harjoitusrinkiin heinäkuussa 2000 ja nousi junioreista aina edustusjoukkueeseen saakka. Fletcherin ensimmäinen kausi meni pilalle loukkaantumisen takia, mutta kaudella 2003–2004 Fletcher murtautui pelaavaan kokoonpanoon ja pelasi joitain tärkeitä otteluita: muun muassa FA Cupin loppuottelu Millwallia vastaan toukokuussa 2004. Ensimmäisen maalinsa Unitedissa hän teki 1. tammikuuta 2005 ottelussa Middlesbroughia vastaan.


title: Darren Fletcher

text: Helmikuussa 2015 Fletcher siirtyi ilmaisella siirrolla West Bromwich Albioniin.


title: Darren Fletcher

text: Skotlannin jalkapallomaajoukkuetta Fletcher on edustanut vuodesta 2003 lähtien 80 ottelussa, joissa hän on tehnyt viisi maalia. Fletcher toimi 26. toukokuuta 2004 Skotlannin kapteenina, kun maajoukkue voitti Viron ystävyysottelussa Tallinnassa. Tämä teki hänestä Skotlannin maajoukkueen nuorimman kapteenin sitten John Lambien.


title: Falchion (yhtye)

text: Falchion oli suomalainen heavy/folk metal -yhtye. Yhtye perustettiin vuonna 2002. Yhtyeeltä ilmestyi kaksi albumia, "Legacy of Heathens" vuonna 2005 ja "Chronicles of the Dead" vuonna 2008. Yhtyeen laulaja-kitaristi Juho Kauppinen soittaa myös harmonikkaa yhtyeessä Korpiklaani ja yhtyeen rumpali Matti Johansson tunnetaan myös Korpiklaanin rumpalina.


title: Ryan Shawcross

text: Ryan James Shawcross (s. 4. lokakuuta 1987 Chester, Englanti) on englantilainen jalkapalloilija, joka edustaa Stoke Cityä. Hän on pelipaikaltaan keskuspuolustaja.


title: Ryan Shawcross

text: Entinen Manchester Unitedin akatemian ja reservijoukkueen pelaaja teki debyyttinsä Unitedin edustusjoukkueessa 25. lokakuuta 2006 liigacupin kolmannella kierroksella Gresty Roadilla Crewe Alexandraa vastaan, tullen kentälle lisäajalla todistamaan Unitedin 2–1-voittoa.


title: Ryan Shawcross

text: Tammikuussa 2007 Shawcross lainattiin belgialaiseen Royal Antwerpiin. Myöhemmin saman vuoden elokuussa hän siirtyi lainasopimuksella Stoke Cityyn. Aika Stokessa meni loistavasti ja lainansa aikana Shawcross alkoi miettiä tulevaisuuttaan. Hän tiesi kuinka vaikea hänen olisi nousta pelaavaan kokoonpanoon ManU:ssa, jossa hän kilpailisi pelipaikasta Rio Ferdinandin ja Nemanja Vidicin kanssa. Shawcrossia kiehtoi ennemmin säännöllinen peliaika Stokessa ja tammikuussa 2008 chesteriläisen siirrosta Stokeen tehtiin pysyvä.


title: Ryan Shawcross

text: Shawcross kuului siirtonsa jälkeen heti Stoken avainpelaajiin kun joukkue pelasi Championshipissa. Kauden päätteeksi Pottersit nousivat Valioliigaan. Kauden 2008/09 alussa Shawcross menetti muutamaksi viikoksi paikkansa avauksessa, mutta taisteli paikkansa takaisin joukkueen avainpelaajiksi. Kauden aikana Shawcrossille kertyi 29 liigaottelua ja 3 tehtyä maalia. Hienon kauden pelanneen nuorukaisen perässä alkoikin olla liuta muita seuroja mm. West Ham, Fulham, Everton, Liverpool ja jopa kasvattajaseura Manchester United. Manageri Tony Pulis kuitenkin tyrmäsi siirtopuheet alkuunsa.


title: Ryan Shawcross

text: Shawcross on pelannut myös 2 ottelua Englannin alle 21-vuotiaiden maajoukkueessa. Hän debytoi Englannin maajoukkueessa 14. marraskuuta 2012 Ruotsia vastaan.


title: Denekamp-interstadiaali

text: Denekamp-interstadiaali oli lämmin kausi viime jääkaudella noin 32 000––26 000 radiohiilivuotta sitten eli noin 37 000–30 500 kalenterivuotta sitten. Interstadiaali päättyi jään laajenemiseen 32 000 kalenterivuotta eli 28 700 radiohiilivuotta sitten.


title: Denekamp-interstadiaali

text: Lämpimimmillään heinäkuun keskilämpö oli Alankomaissa 10 °C, ja silloin Pohjois-Saksassa kulki tundran ja pensastundran raja..


title: Denekamp-interstadiaali

text: Kautta vastaa muun muassa Sandnes-interstadiaalin loppuosa, Alesundin interstadiaali ja Plum Point -interstadiaali, ja se on ehkä sama kuin Les Cottes.


title: EQSO

text: eQSO on harrastelijoiden radiopuhelimilla internetin kautta pidettävä yhteys eli eräs tyyppi VoIP-puhelusta. eQSO on myös näiden yhteyksien pitämiseen erään radioamatöörin radioamatööri käyttöön suunnittelema VOIP (Voice over-IP) -ohjelmisto, joka myöhemmin levisi myös muiden radioharrastelijaryhmien käyttöön.


title: EQSO

text: Radiopuhelimena käytetään lähinnä radioamatööri-, PMR446 - tai LA -radiopuhelinta. Lähettämällä sillä yhteyden alussa tai aikana tiettyä äänikoodia, avautuu kuuluvuusalueen sisällä olevan toistimen vastaanotin. Toistimen radiopuhelimen audio ulostulo ja sisäänmeno on kytketty PC:n äänikorttiin. PC:ssä pyörii mainittu eQSO -ohjelma clientinä. Tämä puolestaan on yhteydessä serveriin jossain internet yhteyden päässä, jonka kautta yhteys kulkee toisen toistimen ja sen radiopuhelimen kautta edelleen kuuluvaisuusalueella oleviin radiopuhelimiin. Näin voidaan muodostaa toistimista ja serveristä muodostuva verkko jossa radiopuhelimin voidaan pitää yhteyttä hyvinkin kauaksi.


title: Little Walter

text: Little Walter (oik. Marion Walter Jacobs, s. 1. toukokuuta 1930, Marksville, Louisiana ; k. 15. helmikuuta 1968, Chicago, Illinois) oli blueslaulaja, -kitaristi ja -huuliharpisti. Häntä pidetään usein kaikkien aikojen vaikutusvaltaisimpana huuliharpun soittajana. Hän kehitti uudenlaisen huuliharppusoundin vahvistinta hyväksikäyttäen, ja nousi 1950-luvulla R&B-levylistojen kärkisijoille lukuisilla singleillään.


title: Little Walter

text: Walter Jacobs syntyi Louisianan Marksvillessä. Hän lopetti koulun 12-vuotiaana ja lähti pois Lousianasta maata kierteleväksi sekatyöläiseksi. Samalla hän opetteli muusikontaitoja ja tutustui muihin muusikoihin, esimerkiksi Big Bill Broonzyyn ja Sonny Boy Williamsoniin (Aleck Miller). Chicagoon Jacobs saapui vuonna 1945, ja siellä hän tutustui paikalliseen musiikkielämään. Hän löysi työtä välillä kitaristina, mutta sai enemmän huomiota huuliharpun soittotaidoistaan.


title: Little Walter

text: Väsyttyään kovaäänisiin sähkökitaristeihin, jotka hukuttivat huuliharpun äänen alleen, Jacobs alkoi itsekin käyttää vahvistinta. Hän piti huuliharppua soittaessaan kädessään pientä vahvistimeen kytkettyä mikrofonia. Näin soittimen volyymitaso ei ollut enää ongelma. Aiemmin huuliharpistit Sonny Boy Williamson (John Lee Curtis) sekä Snooky Pryor olivat tehneet samoin, mutta näistä poiketen Little Walter hyödynsi vahvistinta pelkän äänenvoimakkuuden lisäämisen sijasta myös erilaisten äänenvärien ja efektien luomiseen. Omana aikanaan Walterin soitto yhdistettiinkin moderniin, uuteen blues-musiikkiin, mitä korosti se, että hänen ohjelmistoonsa kuului lähinnä uusia kappaleita siinä missä muut artistit esittivät paljon standardeiksi muodostuneita klassikoita.


title: Little Walter

text: Little Walterin ensimmäiset levytykset omalla nimellä tehtiin vuonna 1947 pienelle Ora-Nelle-merkille Chicagossa. Vuonna 1948 Little Walter ryhtyi työskentelemään Muddy Watersin kanssa, ja vuonna 1950 hän levytti jo Chess-yhtiölle Muddyn taustamiehenä. Tuona aikana Little Walter toimi myös taustakitaristina Parkway-merkin julkaisuilla sekä joillakin Muddy Watersin varhaisilla levytyksillä.


title: Little Walter

text: Vuonna 1952 Little Walter levytti omalla nimellän Chessin alaisuudessa toimineelle Checker Records -merkille. Heti ensimmäinen levytetty single, "Juke", nousi Billboardin R&B-levylistan ykköspaikalle peräti kahdeksaksi viikoksi. Kappale oli instrumentaali, jossa Little Walter esitteli uutta huuliharppusoundiaan, ja se teki suuren vaikutuksen yleisöön, joka ei ollut kuullut ennen mitään vastaavaa.


title: Little Walter

text: Vuosien 1952 ja 1958 välillä Little Walter levytti yhteensä 14 R&B-listan kärkikymmenikköön noussutta singleä. "Juken" lisäksi listaykköseksi nousi Willie Dixonin säveltämä "My Babe" (1955). Useimmat kappaleista olivat joko Little Walterin tai Dixonin sävellyksiä. Muita tunnettuja kappaleita ovat esimerkiksi "Mean Old World", "Mellow Down Easy", "Boom, Boom, Out Goes the Light", "Confessin' the Blues" sekä John Mayallin vuonna 1966 coveroima "It Ain't Right".


title: Little Walter

text: Little Walter kärsi alkoholismista ja joutui usein vaikeuksiin persoonallisuutensa vuoksi. Nämä seikat johtivat hänen maineensa ja taloudellisen tilanteen heikkenemiseen 1960-luvun alussa. Walter teki kuitenkin kaksi Euroopan-kiertuetta vuosina 1964 ja 1967. Pari kuukautta vuoden 1967 Euroopan-kiertueen jälkeen hän kuoli pahoinpitelyn uhrina 15. helmikuuta 1968.


title: Kaija Kiessling

text: Kaija Kiessling on turkulainen vasemmistopoliitikko. Hän on Suomen kommunistisen puolueen (SKP) entinen varapuheenjohtaja ja Demokraattisen naisverkoston puheenjohtaja. 1970- ja 1980-luvulla Kiessling toimi Turun kaupunginvaltuustossa yli kymmenen vuotta edustaen Suomen kansan demokraattista liittoa (SKDL) ja Demokraattista vaihtoehtoa (Deva). Hän on ammatiltaan työfysioterapeutti. Kiessling valittiin Tradekan edustajistoon 2004 "SKP:n ja edistyksellisen osuustoimintaväen vaaliliitosta".


title: Pirkanmaan ammattikorkeakoulu

text: Pirkanmaan ammattikorkeakoulu (PIRAMK) oli maakunnallinen ammattikorkeakoulu, jonka pääpaikka oli Tampereella. Henkilökuntaa korkeakoulussa oli viimeisenä toimivuonna noin 400. Pirkanmaan ammattikorkeakoulu ja Tampereen ammattikorkeakoulu yhdistyivät yhdeksi oppilaitokseksi 1. tammikuuta 2010.


title: Haaga Instituutin ammattikorkeakoulu

text: Haaga Instituutin ammattikorkeakoulu oli yksityinen, palvelualoihin erikoistunut ammattikorkeakoulu, joka sijaitsi Helsingissä. Se perustettiin aiempien oppilaitosten, esimerkiksi Hotelli- ja ravintolaopiston, pohjalta vuonna 1991. 1. tammikuuta 2007 Haaga Instituutin ammattikorkeakoulu lakkasi toimintansa, kun se yhdistyi Helsingin Liiketalouden ammattikorkeakoulun (Helia) kanssa Haaga-Helia ammattikorkeakouluksi.


title: Haaga Instituutin ammattikorkeakoulu

text: Uudessa oppilaitoksessa on noin 10 000 opiskelijaa ja noin 600 henkilökunnan jäsentä.


title: Kajaanin ammattikorkeakoulu

text: Kajaanin ammattikorkeakoulu on Kajaanissa sijaitseva korkeakoulu. Kajaanin ammattikorkeakoulu (KAMK) valittiin vuoden 2011 maaliskuussa Suomen parhaaksi ammattikorkeakouluksi Talouselämä-lehden mittariston perusteella. KAMK:issa on noin 2 000 opiskelijaa ja 230 työntekijää. Yhtenäinen kampusalue sijaitsee lähellä keskustaa. Vuokatti on noin puolen tunnin ajomatkan päässä.


title: Kajaanin ammattikorkeakoulu

text: Kajaanin lisäksi koulutusta järjestetään myös Kuusamossa ja Oulussa, missä koulutetaan matkailualan osaajia yhdessä Oulun seudun ammattikorkeakoulun kanssa.


title: Kajaanin ammattikorkeakoulu

text: Kulttuuri- ja opetusministeriön syksyllä 2010 hyväksymän Tekevä KAMK`20 strategian myötä Kajaanin ammattikorkeakoulu profiloituu tulevaisuudessa yhä selkeämmin kolmeen painopistealueeseen (aktiviteettimatkailu, pelit ja ajoneuvojen tietojärjestelmät). Viisi osaamisalueetta on keskeistä:


title: Kajaanin ammattikorkeakoulu

text: Tutkintoihin sisältyy myös englanninkielisiä koulutusohjelmia sekä ylempiä AMK-tutkintoja. Ammattikorkeakoulututkintoon johtavan koulutuksen lisäksi järjestetään ammatillisia erikoistumisopintoja, avointa ammattikorkeakouluopetusta sekä ammatillista täydennyskoulutusta.


title: Kajaanin ammattikorkeakoulu

text: Ammattikorkeakoulututkinto on korkeakoulututkinto, jonka laajuus on alasta riippuen 210 - 240 opintopistettä. Opiskelu kestää noin 3,5 - 4 vuotta. Osan opinnoista voi suorittaa myös ulkomailla joko harjoittelussa tai opiskelemalla yhteistyökorkeakouluissa. Normaalin opiskelijavaihdon lisäksi tradenomi- ja restonomiopiskelijoilla on mahdollisuus suorittaa kaksoistutkinto Kajaanin ammattikorkeakoulun yhteistyökorkeakoulussa Saksassa. Tällöin voidaan suorittaa osa opinnoista Hochschule Heilbronnissa ja opiskelija saa valmistuttuaan tradenomi- tai restonomitutkinnon lisäksi myös Bachelor of Arts- tai Bachelor of Arts in Tourism Management -tutkinnon Saksasta.Insinöörikoulutusta on tarjolla kone- ja tuotantotekniikan, rakennustekniikan tai tietotekniikan koulutusohjelmassa.


title: Kajaanin ammattikorkeakoulu

text: Kone- ja tuotantotekniikassa suuntautumismahdollisuuksina ovat kaivostuotanto, koneensuunnittelu, kunnossapito, numeerisesti ohjattu tuotanto, tuotannon johtaminen sekä virtuaalituotanto.


title: Kajaanin ammattikorkeakoulu

text: Rakennustekniikan koulutusohjelmassa perehdytään rakennustuotantoon, kiinteistöjen kunnossapitoon ja korjausrakentamiseen. Suuntautumisvaihtoehtoja ovat tuotantotekniikka, isännöinti ja puunrakentaminen. Valmistuneilla opiskelijoilla on rakennustöiden vastaavan työnjohtajan pätevyys.


title: Kajaanin ammattikorkeakoulu

text: Tietotekniikan koulutusohjelmassa opiskelija valitsee suuntautumisvaihtoehdokseen ajoneuvojen tietojärjestelmät (ATJ) tai peliteknologian. ATJ:ssä suunnitellaan, rakennetaan ja ohjelmoidaan älykästä elektroniikkaa, jota tarvitaan esimerkiksi ajoneuvoissa, teollisuuden mittalaitteissa tai tietoliikenteen eri sovelluksissa kuten matkapuhelimissa ja mobiileissa päätelaitteissa. Peliteknologian opinnoissa erikoistutaan ohjelmistosuunnitteluun ja opintojen pääpaino on 3D-reaaliaikagrafiikan, pelimoottoreiden ja sulatettujen järjestelmien ohjelmoinnissa.


title: Kajaanin ammattikorkeakoulu

text: Liikunnanohjaajakoulutus tarjoaa liikunnan ja vapaa-ajan koulutusohjelman liikunta-alan koulutus-, suunnittelu- ja kehittämistehtäviin. Koulutusohjelman syventävistä opintokokonaisuuksista on mahdollista valita opintoja terveysliikuntaan, lasten ja nuorten liikuntaan, hyvinvointimatkailun tai liiketoimintaosaamiseen liittyen. Koulutuksessa opitaan vuorovaikutustaitoja, viestintää ja yrittäjyyttä sekä perehdytään motoriseen oppimiseen ja liikuntakasvatukseen sekä matkailuun. On myös mahdollista opiskella englanninkielisessä koulutuksessa Sports and Leisure Management.


title: Kajaanin ammattikorkeakoulu

text: Restonomikoulutuksen suuntautumisvaihtoehtona ovat aktiviteettimatkailu sekä matkailupalvelujen tuottaminen ja kehittäminen. Matkailun koulutusohjelmassa on lisäksi mahdollisuus suorittaa kaksoistutkinto ulkomailla.


title: Kajaanin ammattikorkeakoulu

text: Aktiviteettimatkailussa perehdytään erityisesti luontopohjaisiin ulkoilma-aktiviteetteihin sekä matkailijan kokonaisvaltaiseen hyvinvointiin ja sen huomioimiseen. Aktiviteettimatkailun suuntautumisvaihtoehto toteutetaan yhteistyössä liikunnanohjaajakoulutuksen kanssa


title: Kajaanin ammattikorkeakoulu

text: Matkailupalvelujen tuottamisen ja kehittämisen suuntautumisvaihtoehdossa perehdytään majoitus- sekä ravitsemistoimintaan ja opitaan hyödyntämään kansallisen ja paikallisen kulttuurin ominaispiirteitä. Opintojen aikana kehitetään osaamista muun muassa suunnittelemalla, toteuttamalla ja arvioimalla monenlaisia matkailutuotteita.


title: Kajaanin ammattikorkeakoulu

text: Sairaanhoitaja- ja terveydenhoitajakoulutuksessa opiskelija valitsee hoitotyön tai terveydenhoitotyön suuntautumisvaihtoehdon. Hoitotyön vaihtoehtoisina ammattiopintoina voidaan valita joko akuuttihoitotyö, mielenterveystyö tai sisätauti-kirurgisen hoitotyö. Terveydenhoitajat saavat sairaanhoitajan pätevyyden.


title: Kajaanin ammattikorkeakoulu

text: Tradenomikoulutuksessa on liiketalouden ja tietojenkäsittelyn koulutusohjelma. Liiketalouden koulutusohjelmasta opiskelijat valitsevat markkinoinnin tai taloushallinnon ja juridiikan suuntautumisvaihtoehdon. Liiketalouden koulutusohjelmassa opiskelija kehittää kielitaitoa sekä vuorovaikutus- ja ryhmätyötaitoja. Taloushallinnon ja juridiikan opinnot tähtäävät yritysten taloushallinto-, verotus- ja sopimusoikeuden hallintaan. Liiketalouden koulutusohjelmassa on mahdollisuus suorittaa kaksoistutkinto ulkomailla tai opiskella englanninkielisessä koulutuksessa Degree Programme in International Business.


title: Kajaanin ammattikorkeakoulu

text: Tietojenkäsittelyn koulutusohjelmassa suuntaudutaan Datacenter ratkaisuihin (ent. järjestelmän ylläpito) tai pelialaan. Osan opinnoista voi suorittaa projektiopintoina, joihin kuuluvat kiinteästi toimeksiannot työelämästä.


title: Kajaanin ammattikorkeakoulu

text: Datacenter ratkaisuissa erikoistutaan palvelinten, työasemien ja verkkopalveluiden suunnitteluun, rakentamiseen ja tietoturvalliseen ylläpitoon. Opintojen keskeisenä sisältönä ovat pilvipalvelut sekä virtualisoidun käyttöympäristön suunnittelu ja toteutus tietojärjestelmälaboratoriossa sekä tämän kokonaisuuden hallinta. Opiskelujen yhteydessä on mahdollisuus suorittaa koulun tukemana muun muassa Microsoftin, VMwaren ja Linux-sertifikaatteja.


title: Kajaanin ammattikorkeakoulu

text: Pelialan opetuksen keskeisenä teemana on tekemällä oppiminen, joka ilmenee opetuksen integrointina tuotantotiimeissä tapahtuvaan pelikehitykseen. Yhteisissä ammattiopinnoissa opiskellaan mm. yleistä pelisuunnittelua, pelianalyysia, peliprojektien hallintaa ja pelien testausta. Erikoistumisopinnoissa opiskellaan erikoistumisesta riippuen pelituotantoa ja liiketoimintaa, pelisuunnittelua ja käsikirjoitusta, 2D/3D-mallinnusta ja peligrafiikkaa sekä pelimekaniikka-, verkko- ja mobiilipeliohjelmointia.


title: Kajaanin ammattikorkeakoulu

text: Ammattikorkeakoulun opiskelijoiden edunvalvonnasta ja yhteisestä toiminnasta vastaavana opiskelijakuntana toimii Kajaanin ammattikorkeakoulun opiskelijakunta KAMO. KAMO antaa lausuntoja sekä ottaa kantaa opiskelua koskeviin päätöksiin ja toiminnan lähtökohtana on ammattikorkeakouluopiskelijoiden etu ja hyvinvointi. KAMO on Suomen ammattikorkeakouluopiskelijakuntien liitto – SAMOK ry:n jäsen.


title: Kajaanin ammattikorkeakoulu

text: Innovan tehtävänä on kannustaa opiskelijoita yrittäjyyteen ja tukea nuorten yritysten toimintaa. Innovan toiminnan lähtökohtana on opiskelun ja työelämän taitojen yhdistäminen parhaimmalla mahdollisella tavalla. Opiskelijat voivat suorittaa osan yrittäjyysopinnoistaan Innovassa, jossa opitaan yrittäjämäistä toimintaa ryhmätyöskentelyn ja käytännön kehittämistehtävien kautta.


title: Kajaanin ammattikorkeakoulu

text: Hyvinvointipalveluita tuotetaan Myötätuulessa, joka toimii sairaanhoitaja-, terveydenhoitaja- ja liikunnanohjaajaopiskelijoiden oppimisympäristönä. Opiskelijat tuottavat palveluita osana opintojaan opettajien sekä Myötätuulen muun henkilökunnan ohjauksessa. Myötätuulen henkilökuntaan kuuluvat terveydenhoitaja, sairaanhoitaja, liikunnanohjaaja sekä alan lehtorit.


title: Kajaanin ammattikorkeakoulu

text:
Myötätuulen terveyspalveluihin kuuluu henkilökohtaisia ja ryhmille tuotettuja palveluita sekä muita terveyspalveluita, jotka tuotetaan yhteistyössä julkisen sektorin ja eri järjestöjen kanssa. Lisäksi Myötätuuli järjestää kesäleirejä koululaisille loma-aikaan.
Henkilökohtaisia ajanvarauksella toteutettavia terveyspalveluja ovat muun muassa verenpaineen seuranta, ompeleiden poisto, verinäytteiden otto (kolesteroli, verensokeri, hemoglobiini), näön ja kuulon seulonta, korvien huuhtelu, jalkakylpy (n. 1,5h), niska-hartia-seudun rentouttava käsittely, terveystarkastus ja terveyskeskustelu (n. 2h), lihaskunnon mittaus ja henkilökohtaisen kunto-ohjelman laadinta, Inbody- kehon koostumuksenmittaus sekä polkupyöräergometri. Myötätuulessa järjestetään tarpeen tullen myös räätälöityjä terveystapahtumia.


title: Kajaanin ammattikorkeakoulu

text: Ammattikorkeakoulu on kohdentanut kehittämistoimintaansa erityisesti Kainuun kasvualoille, kuten elektroniikka- ja ohjelmistoteollisuuteen, matkailuun ja muihin palveluihin sekä terveyden edistämiseen. Tutkimus- ja kehitysyksikkö johtaa hankkeita, ja niiden toteutuksesta vastaavat pääosin koulutusalojen asiantuntijat.


title: Rokotusten haittavaikutukset

text: Rokotusten haittavaikutukset ovat rokotusten yhteydessä ilmeneviä ei-toivottuja vaikutuksia. Yhdysvaltalaisen Centers for Disease Control and Prevention -viranomaisen (CDC) mukaan rokotteet ovat turvallisia ja maailmassa annetaan vuosittain miljardeja rokotuksia. Rokotusten lyhytaikaisia haittoja ovat muun muassa kuumotus, punoitus, kipu, arkuus tai ärtyisyys pistosalueella. Mahdolliset vakavat reaktiot vaihtelevat ihmisen vastustuskyvyn mukaan ja niitä ovat mahdollisuus saada elintoiminnot kokonaan tai osittain lamauttava sairauskohtaus, vaurio aivojen alueella tai keskushermostossa ja kuolema. Rokotteiden turvallisuutta tutkivat ja valvovat sekä kansalliset elimet, kuten Suomessa Lääkelaitos ja Kansanterveyslaitos ja Yhdysvalloissa Food and Drug Administration (FDA) ja CDC, että kansainväliset järjestöt, kuten Maailman terveysjärjestö (WHO).


title: Rokotusten haittavaikutukset

text: WHO:n mukaan rokotusten hyödyt ovat paljon riskejä suurempia. Vammautumisia ja kuolemia tapahtuisi hyvin paljon enemmän ilman rokotuksia, joten olisi epäeettistä olla käyttämättä näin tehokasta ehkäisykeinoa.


title: Rokotusten haittavaikutukset

text: Rokotteiden haitat ovat harvinaisia ja paljon epätodennäköisempiä kuin vastaavat haitat sairauksista, joita rokotteet torjuvat. Silti yleisön huomio on siirtynyt tautien riskeistä rokotusten riskeihin, koska rokotteet ovat tehneet tartuntataudit harvinaisiksi.


title: Rokotusten haittavaikutukset

text: Rokotteiden harvinaiset haittavaikutukset eivät välttämättä tule esille ennen markkinoilletuloa tehtävissä tutkimuksissa, minkä vuoksi rokotetta on tutkittava myyntiluvan myöntämisen jälkeen, kun sitä annetaan laajoille kansalaispiireille. Rokotteisiin liittyvät kuolemantapaukset pyritään ilmoittamaan eri maiden terveysviranomaisille, jotta voidaan tutkia, liittyikö kuolema potilaan saamaan rokotteeseen vai onko kyseessä ollut muista syistä johtunut kuolemantapaus. Rokotteiden yhteydessä ilmenneiden kuolemantapausten on useimmiten havaittu liittyvän itse rokotteen sijaan rokotteen säilytyksessä, käsittelyssä ja annostelussa tehtyihin virheisiin. Yhdysvalloissa FDA:n lääkehaittatietokantaan ilmoitetaan 3–10 % lääkehaittatapauksista. FDA nojaa lääkärien, farmaseuttien ja potilaiden vapaaehtoisiin ilmoituksiin, ja lääkärit usein jättävät haittavaikutukset ilmoittamatta, koska prosessi vie aikaa ja he pelkäävät, että asiakirjoja voidaan käyttää hoitovirheoikeudenkäynneissä. Suomessa lääkärit ja sairaanhoitajat ovat velvollisia ilmoittamaan epäilemistään rokotteen haittavaikutuksista Kansanterveyslaitokselle.


title: Rokotusten haittavaikutukset

text: Lyhytaikaisista, muutaman vuorokauden sisällä ilmenevistä haitoista, hepatiitti B -rokotteen ohimenevinä yleisoireina saattaa esiintyä: kuumetta, sairauden tunnetta, päänsärkyä, huonovointisuutta, ruuansulatusoireita, ärtyneisyyttä tai väsymystä. Iho-oireet tai varsinaiset yliherkkyysreaktiot ovat harvinaisia.


title: Rokotusten haittavaikutukset

text: THL:n mukaan rotavirusrokotteen rokoteviruksen siirtyminen läheisessä kontaktissa rokotetun kanssa oleviin on teoreettisesti mahdollista. THL suosittelee tavanomaisesta käsihygieniasta huolehtimiseen vaippojen vaihdon yhteydessä ja tehostettua käsihygieniaa tulee noudattaa, mikäli jollakulla perheessä on alentunut puolustuskyky, esim. immuunivajavuustila. Uusinta-annosten jälkeen elävän rokoteviruksen erittyminen on olematonta.


title: Rokotusten haittavaikutukset

text:
Esimerkiksi BCG- eli Calmette-rokotteen haittavaikutuksina on havaittu rokotuskohdan märkimistä (3/10 000 rokotettua) ja harvinaisia etäinfektioita (14/100 000 rokotettua), jotka voivat aiheuttaa raajojen pysyvän toimintahäiriön tai rokotetun kuoleman.
MPR-rokotuksen jälkeen Suomessa raportoitiin 2002−2004 kaksi tapausta akuutti demyelinoiva enkefalomyeliitti -nimistä keskushermostosairautta. Ranskassa on myös oikeudessa määrätty korvauksia rokotteen aiheuttamaksi katsotusta MS-taudista. Muita vakavia haittoja ovat hepatiitti B -rokotteen valmisteyhteenvedossa mainitut harvinaiset hermostohäiriöt, kuten pyörtyminen, halvaantuminen, hermosairaus, hermotulehdus (myös Guillain-Barrén oireyhtymä, silmähermon sairaus ja MS-tauti), aivotulehdus, aivojen normaalitoiminnan häiriö, aivokalvontulehdus ja kouristukset, joiden ilmeneminen on harvinaisempaa kuin yksi per 10 000 rokotettua. Rokotteista ja niiden haittavaikutuksista kerrotaan rokotteiden valmisteyhteenvedoissa, jotka ovat Euroopan lääkeviraston EMEA:n ja Suomen Lääkelaitoksen Internet-palveluissa.


title: Rokotusten haittavaikutukset

text: Vakavien ja pysyvien haittojen osalta rokotuskeskustelussa on länsimaissa yleensä esillä kaksi kysymystä: onko autismin ja rokotteiden tiomersaalin välillä yhteys ja onko MPR-rokotteen ja autismin välillä yhteys. MPR-rokotteen yhteys autismiin nousi keskusteluun vuonna 1998 Andrew Wakefieldin julkaistua aiheesta artikkelin "The Lancet" lehdessä. Talvella 2010 The Lancet veti pois Wakefieldin tutkimuksen. Tutkimuksen seurauksena monet vanhemmat ovat jättäneet lapsensa rokottamassa Britanniassa, mikä on johtanut muun muassa tuhkarokon yleistymiseen.


title: Rokotusten haittavaikutukset

text: Wakefieldin artikkelin jälkeen aihetta on tutkittu laajasti, mutta yhteyttä ei ole voitu osoittaa. Esimerkiksi Ruotsissa tehty tutkimus ei löytänyt eroa autismin esiintyvyydessä vuoden 1982 jälkeen, jolloin maassa otettiin käyttöön MPR-rokote. Tanskalaisessa tutkimuksessa MPR-rokotettujen lasten todennäköisyys sairastua autismiin oli hieman pienempi, kuin rokottamattomien vaikka löydös ei ollut tilastollisesti merkittävä. Vuonna 2005 Cochrane julkaisi 31 tutkimuksen analyysin, jossa ei löydetty näyttöä MPR-rokotteen ja autismin yhteydestä. Raportin mukaan rokotteen turvallisuuden toteamiseksi tehdyt tutkimukset kuitenkin ovat puutteellisia. Myös tiomersaalin ja autismin välinen yhteys on kumottu useissa laajoissa tutkimuksissa.


title: Rokotusten haittavaikutukset

text: Rokotusten on arveltu myös aiheuttavan erilaisia autoimmuunisairauksia kuten 1-tyypin diabetesta. Laaja, 739 694 lasta kattanut tanskalainen tutkimus tutki 1-tyypin diabeteksen yhteyttä rokotteisiin. Lapsista 681 oli diagnosoitu 1-tyypin diabetesta sairastavaksi. Tutkijat vertailivat riskejä rokottamattomien lapsien ja rokotettujen lapsien välillä, jotka olivat saaneet vähintään yhden rokotteen. Tutkijat eivät löytäneet yhteyttä rokotteiden ja 1-tyypin diabeteksen välillä. Harvard Medical Schoolin pediatrisen endoktrinologian yksikön johtaja tohtori Lynne L. Levitskyn mukaan tutkimus "vakuuttavasti osoittaa, ettei rokotushistorian ja tyypin I diabeteksen välillä ole yhteyttä".


title: Rokotusten haittavaikutukset

text: CDC:n mukaan rokotteissa väitetään olevan aineita, joita niissä ei ole. Eräitä aineita on mutta syystä ja turvallisia määriä. Joissain rokotteissa on alumiinia, mutta yleensä sadasosa siitä, mitä ihminen saa päivässä muutenkin (30–50 mg) vedestä, ruoasta ja lääkkeistä. Elohopeaa saa maidosta, myös rintamaidosta, ja meren elävistä. Formaldehydiä saa pakokaasuista, kalusteista, matoista, kosmetiikasta, maaleista ym.


title: Rokotusten haittavaikutukset

text: Vuonna 1976 influenssarokotteen ja Guillain-Barrén oireyhtymän välille on eräässä tutkimuksessa esitetty yhteyttä. Tutkimuksessa katsottiin, että yksi miljoonasta rokotetusta on vaarassa influenssarokotuksen vuoksi. Guillan-Barrén oireyhtymää on havaittu myös muiden rokotteiden antamisen jälkeen, mutta rokotuksien yhteyttä sairauteen ei ole osoitettu tai tutkittu.


title: Rokotusten haittavaikutukset

text: Vuonna 2009 alkaneeseen sikainfluenssapandemiaan käytettiin Pandemrix-rokotetta. Elokuussa 2010 Pandemrixin käyttö kuitenkin keskeytettiin. Ennen rokotuksia narkolepsiaan oli sairastunut 61 henkilöä vuodessa mutta vuonna 2010 sairastui 109 henkilöä (ero 48), sittemmin määrä on palannut normaaliksi. Silti jopa Pandemrix-rokotuskampanjan hyödyt ylittivät odottamattomasta narkolepsiariskistä huolimatta haitat selvästi sekä THL:n työryhmän että Euroopan lääkeviraston laskelmien mukaan. Suomessa rokote esti rekisteritietojen perusteella 80 000 sikainfluenssatartuntaa, tehohoitotapauksia ja noin 50 kuolemaa.


title: Rokotusten haittavaikutukset

text: Rokotteen aiheuttamista haitoista voi Suomessa saada korvausta lääkevahinkovakuutuksesta ja joissakin tapauksissa potilasvahinkovakuutuksesta. Lääkevahinkovakuutuksessa korvauksen edellytyksenä on, että rokotteen ja vahingon välinen syy-yhteys katsotaan vähintään todennäköiseksi. Vähäisiä haittavaikutuksia, kuten lyhytaikaisia ennakoitavia haittavaikutuksia ei korvata. Rokotteen virheellisen antamisen tai annostelun aiheuttamista haitoista voi hakea korvausta potilasvahinkovakuutukselta.


title: Rokotusten haittavaikutukset

text: Yhdysvalloissa rokotteiden haittoja korvataan erityisen kansallisen korvausjärjestelmän, "National Vaccine Injury Compensation Programin", kautta. Noin kymmenen vuoden aikana järjestelmästä on maksettu korvauksia noin 1 500 ihmiselle yhteensä 1,18 miljardia dollaria. Ohjelman tuloksena oikeudenkäynnit rokotevalmistajia ja terveydenhuollon ammattihenkilöitä vastaan ovat lähes loppuneet ja rokotteiden saatavuus vakiintunut sekä rokotetutkimus lisääntynyt merkittävästi.


title: Rokotusten haittavaikutukset

text: Jotkin potilaita sympatisoineet juryt ovat myöntäneet potilaille korvauksia, vaikka lukuisat terveysviranomaiset ovat todenneet väitteet oireista tai niiden liittymisestä rokotuksiin perättömiksi.


title: Rokotusten haittavaikutukset

text: Rokottamisen vastustaminen on lisännyt huomattavasti tartuntatauteja, kuten tuhkarokkoa. Vastustus on vähentänyt rokotettujen osuutta, mikä on johtanut tappaviin tautiepidemioihin lapsilla.


title: Rokotusten haittavaikutukset

text: Geriatrian professori Timo Strandbergin mukaan rokotuksista pidättyminen ei ole yksityisasia vaan toisten ihmisten hengen vaarantamista kuten altistaminen tupakansavulle.


title: Ajda Pekkan

text: Ayşe Ajda Pekkan (s. 12. helmikuuta 1946 Istanbul) on turkkilainen pop-laulaja ja näyttelijä. Viidelle vuosikymmenelle yltävän uransa aikana Ajda on julkaissut yli 20 albumia ja on kaupallisesti menestynein turkkilainen artisti. Hänestä käytetään lempinimeä ”Superstar” ja joskus ”Turkkilaisen popmusiikin kuningatar”.


title: Ajda Pekkan

text: Hänen vanhempansa ovat laivaston upseeri Rıdvan Pekkan ja Nevin Dobruca. Lapsena hän asui Gölcük laivastotukikohdassa. Hän kävi high schoolin Istanbulissa tytöille tarkoitetussa koulussa "Çamlıca Kız Lisesi".


title: Jan Blomstedt

text: Jan Mikael Blomstedt (s. 29. huhtikuuta 1952 Helsinki) on suomalainen kauno- ja tietokirjailija, esseisti, suomentaja ja kriitikko.


title: Jan Blomstedt

text: Blomstedt valmistui ylioppilaaksi vuonna 1972 ja filosofian kandidaatiksi Helsingin yliopistosta vuonna 1977. Hän väitteli filosofian tohtoriksi Jyväskylän yliopistossa vuonna 1998 Diderot’n moraaliretoriikasta. Vuonna 2015 ilmestyi Blomstedtin kääntämänä neljä Diderot’n aiemmin suomentamatonta tekstiä teoksessa "Tämä ei ole tarina".


title: Jan Blomstedt

text: Blomstedt on työskennellyt avustajana Helsingin Sanomissa (1976–1989), Uudessa Suomessa (1990–1991) ja Suomen Kuvalehdessä (1992–1997) sekä Kalevan erikoisavustajana 1989–1990. Hän on ollut Synteesi-lehden toimitussihteeri vuosina 1982–1985 ja 1992–2003.


title: Jan Blomstedt

text: Vuosina 1998–1999 Blomstedt työskenteli Institut National des Langues et Civilisations Orientalesin lehtorina Pariisissa. Hän on Jyväskylän yliopiston kirjallisuuden dosentti vuodesta 2001.


title: Jan Blomstedt

text: Blomstedt oli Lahden kansainvälisen kirjailijakokouksen ulkomaansihteeri vuosina 1981–1983.


title: Jan Blomstedt

text: Vuonna 2006 ilmestyi Blomstedtin kirjoittama säveltäjä Paavo Heinisen elämäkerta "Heinistä kuunnellessa".


title: Jan Blomstedt

text: Blomstedtin isä oli suurlähettiläs Henrik Blomstedt.


title: Philharmonia-orkesteri

text: Philharmonia-orkesteri (Philharmonia Orchestra) on Lontoossa toimiva sinfoniaorkesteri. Orkesterin on perustanut vuonna 1945 Walter Legge, alkuun lähinnä EMIn studio-orkesteriksi. Nykyinen ylikapellimestari on Esa-Pekka Salonen. Orkesterin kotisali on vuodesta 1995 ollut Royal Festival Hall.


title: Philharmonia-orkesteri

text: Philharmonia-orkesteri kuuluu maailman tärkeisiin orkestereihin. Tosin vuonna 2008 "Gramophone"-lehden kyselyssä Philharmonia-orkesteri ei mahtunut 20 parhaan sinfoniaorkesterin joukkoon maailmassa. Helsingin Sanomien toimittajan Vesa Sirénin mukaan Philharmonia-orkesteri on Lontoon kahden parhaan orkesterin joukossa Lontoon sinfoniaorkesterin (London Symphony Orchestra) ohella.


title: Philharmonia-orkesteri

text: Herbert von Karajan oli läheisessä yhteistyössä Philharmonia-orkesterin kanssa sen varhaisina vuosina. Esa-Pekka Salonen siirtyi kaudella 2008–2009 Philharmonia-orkesterin ylikapellimestariksi. Salonen nousi maineeseen 25-vuotiaana 1983, kun hänet hälytettiin peruuttaneen kapellimestarin tilalle johtamaan Philharmonia-orkesteria. Teoksena oli Mahlerin kolmas sinfonia.


title: Lähilinssi

text: Lähilinssi on objektiivin eteen kiinnitettävä suurentava linssi, jolla saadaan lisäsuurennusta lähikuvauksessa. Lähilinssin vahvuudet ilmoitetaan dioptrioina.


title: Hedmarkin lääni

text: Hedmarkin lääni () on Norjan lääni maan kaakkoisosassa Østlandetin alueella. Se sijaitsee sisämaassa Oslon kaupungin koillispuolella ja rajautuu idässä Ruotsiin, etelässä Akershusin lääniin, lännessä Opplandin lääniin ja pohjoisessa Etelä-Trøndelagin lääniin. Sen hallinnollinen keskus on Hamar. Läänissä on 195 356 asukasta (vuonna 2016) ja sen pinta-ala on 27 397,79 neliökilometriä.


title: Hedmarkin lääni

text: Hedmarkin lääni on enimmäkseen harvaan asuttua maaseutua. Asutus keskittyy viljaville alueille Mjøsa-järven ympäristöön läänin eteläosassa. Hedmarkista tulee suuri osa Norjan tuottamasta puutavarasta. Aiemmin tukit uitettiin rannikolle Glommajokea pitkin, nykyisin ne kuljetetaan maanteitä ja rautateitä pitkin.


title: Hedmarkin lääni

text: Hedmarkin lääniin kuuluu yhteensä 22 kuntaa:


title: Jerzy Masztaler

text: Jerzy Masztaler (27. marraskuuta 1946 Ostróda, Puola – 13. elokuuta 2011) oli puolalainen jalkapallovalmentaja, joka valmensi muun muassa Veikkausliigassa pelaavaa Rovaniemen Palloseuraa.


title: Jerzy Masztaler

text: Masztaler oli RoPS:in päävalmentajana ensin kaudella 1978, jolloin seura nousi Kakkosesta Ykköseen. Muutaman välivuoden jälkeen puolalainen palasi RoPS:in ruoriin kaudella 1982, ja tällä kertaa hän oli mukana nostamassa rovaniemeläisiä Mestaruussarjaan. Kaudella 1983 RoPS sijoittui Masztalerin johdolla Mestaruussarjassa kahdeksanneksi, mutta kauden päätyttyä hän siirtyi jälleen uusiin maisemiin.